qundao/data-zh-poetry huggingface dataset:
送李过庐太史参藩覃怀·其二
作者：龚鼎孳
朝代：明
体裁：七言律诗

卷幔太行山尽出，薄游乐亦胜三公。好留桑柘租庸外，遍采风谣史笔中。楚嶂春连将母近，汉庭业待补天雄。此邦药物扶衰蹇，肯托云鸿问朔风。
送李青立返南阳·其一
作者：龚鼎孳
朝代：明
体裁：五言律诗

文定佳公子，翩翩起大名。人才徐孝穆，家世卞忠贞。太学还厨顾，中原久甲兵。经过章贡水，曾绕伏波营。
送李青立返南阳·其二
作者：龚鼎孳
朝代：明
体裁：五言律诗

好文兼得耦，诗句郁金香。望岳搴瑶草，遮灯问锦囊。画楼犹晓日，京雒正微霜。羡汝游梁倦，芙渠映鹔鹴。
送杜于皇之金沙同顾与治唐祖命姚寒玉集中林堂赋·其一
作者：龚鼎孳
朝代：明
体裁：古风

久客送征鞍，愁思如烟草。欲别难为颜，三叹令人老。时俗溺轻肥，贫贱无一好。贞士秉奇尚，绝物事幽讨。蛾眉信洁修，召毁亦已早。达生类沉冥，畏世学枯槁。荆山有神璞，泣者重其宝。勖哉爱景光，明德庶可澡。
送杜于皇之金沙同顾与治唐祖命姚寒玉集中林堂赋·其三
作者：龚鼎孳
朝代：明
体裁：古风

相逢长安道，携手登高楼。是时欢笑多，对酒不能愁。奄忽桑海移，金戈响飕飗。得归头欲白，重见涕未收。群居恒戚颜，况乃远行游。不怨别离长，所伤生计遒。瓶中米适尽，无策令子留。霜雪迫征骖，汝我情相犹。惊林无定巢，急濑无安舟。因风企羽翰，惠我藏山谋。
送杜于皇之金沙同顾与治唐祖命姚寒玉集中林堂赋·其二
作者：龚鼎孳
朝代：明
体裁：古风

夜永灯烛微，寒星下空屋。我友蓬蒿栖，涂穷转驰逐。分袂疑前期，欲语难更仆。霜劲万木坠，潮平一江束。中夕起悲歌，哀雁相断续。平生磊砢意，岳岳折五鹿。衰凤叹已而，罻罗在林麓。岁晏多疾风，北门不可读。徒步涉远道，江介众峰矗。芳杜隔中洲，薋葹邈难服。何以喻渴饥，当暵思霢霂。
送杨鄂州职方使安南·其一
作者：龚鼎孳
朝代：明
体裁：五言律诗

绝域宣威信，论才将相同。楚人今陆贾，汉殿一杨雄。径责刑牲约，无劳汗马功。高牙诸大帅，鸣镝正当风。
送杨鄂州职方使安南·其三
作者：龚鼎孳
朝代：明
体裁：五言律诗

衮绣天家出，恩波拥传新。使星悬北斗，侯国重王人。献纳封囊切，山川聚米真。筹边资大计，参佐最情亲。
送杨鄂州职方使安南·其二
作者：龚鼎孳
朝代：明
体裁：五言律诗

曾借嫖姚箸，昆明数拓边。亲闻诸父老，流涕说戈鋋。干羽原无外，琛球已有年。驱驰询万里，牛犊几春田。
送杨鄂州职方使安南·其四
作者：龚鼎孳
朝代：明
体裁：五言律诗

将车欣过里，叱驭勇何辞。子舍王尊得，天心汲黯知。珠官垂橐路，铜柱息肩期。禁闼归应早，遐方倚察眉。
送柴珍之入闽就广文任
作者：龚鼎孳
朝代：明
体裁：七言律诗

不浅兰交两世偏，他乡蓬鬓黯相怜。存樽客醉西陵柳，秋雨寒开海国船。列嶂鼓笳悬璧水，过江橘柚散人烟。壮游色满书裘外，苍隼横空八月天。
送栎园南还十首·其一
作者：龚鼎孳
朝代：明
体裁：五言律诗

春烛天街静，高城集暮乌。人偏今夜别，月似隔年孤。身世馀霜鬓，恩波及鼎湖。朔风沙碛泪，容易洒菰芦。
送栎园南还十首·其七
作者：龚鼎孳
朝代：明
体裁：五言律诗

暗潮兼细雨，栏石隔溪斜。好句传桃叶，春风吹柳花。地迷云母阁，香散白门鸦。指点红桥外，翩翩旧钿车。
送栎园南还十首·其三
作者：龚鼎孳
朝代：明
体裁：五言律诗

阖门谁剥啄，人日汝为人。失喜杯频堕，谋归路渐春。残书车马色，高枕镬汤身。家破应无憾，生涯久宦贫。
送栎园南还十首·其九
作者：龚鼎孳
朝代：明
体裁：五言律诗

樽酒论文会，名山星正悬。衣冠任昉坐，风俗李膺船。四海来车马，诸生奉橐饘。相逢询翟尉，秉耒决今年。
送栎园南还十首·其二
作者：龚鼎孳
朝代：明
体裁：五言律诗

六年肠寸折，望外得生还。欲杀诚何意，相怜亦厚颜。天心看顿挫，噩梦讶间关。笑指晴江上，梅开雪满山。
送栎园南还十首·其五
作者：龚鼎孳
朝代：明
体裁：五言律诗

每羡春帆坐，青灯果对开。那知金虎后，尚许白鸥回。烟水閒关福，眠餐健是才。江东丝竹罢，望远一登台。
送栎园南还十首·其八
作者：龚鼎孳
朝代：明
体裁：五言律诗

说饼长干寺，春蔬风味饶。到时开菊帖，与客念蓬飘。茶笋雨三月，齑盐僧六朝。不知池草梦，胜地肯招邀。
送栎园南还十首·其六
作者：龚鼎孳
朝代：明
体裁：五言律诗

试过青溪里，双桥夹小园。与君三径接，经乱几花存。兵定山皆好，幽栖贱不论。临分偕隐约，吾兴已飞翻。
送栎园南还十首·其十
作者：龚鼎孳
朝代：明
体裁：五言律诗

持赠看囊涩，凄其送远情。长贫惭鲍子，小礼恕侯生。管乐名鸡老，楼船浪未平。功成同一笑，聊遣市儿惊。
送栎园南还十首·其四
作者：龚鼎孳
朝代：明
体裁：五言律诗

万人遮道哭，闽海炷香时。喘息悬刀笔，江山出戍旗。深文功转白，廉吏古难为。吹笛乌楼月，孤心阊阖知。
送梁敷五少宰还恒山兼怀玉立宗伯
作者：龚鼎孳
朝代：明
体裁：七言律诗

十年冰镜冠鹓班，四海苍生讶赐閒。公望自难淹赤舄，急流那易领青山。图书装薄巾车出，林壑花深蜡屐还。连榻西堂春草话，每询耆旧动天颜。
送梁溪钱十峰之山左
作者：龚鼎孳
朝代：明
体裁：七言律诗

俊及东林久擅名，梁溪泉水至今清。藏山象纬身原重，论世文章老更成。海右古亭聊啸傲，河汾高弟已公卿。应知油幕丹铅暇，回首风尘感慨生。
送次德下第还金陵今春承乏礼闱次德已入彀矣而以文奇见厄榜后见闱牍为惋惜者弥月赋此以志予愧·其一
作者：龚鼎孳
朝代：明
体裁：七言律诗

似此平生一涕真，自伤失意不关人。难开老眼看朋旧，终讶高才让鬼神。三刖未明怀璧罪，双蛾肯悔卖珠贫。春花春草閒荣落，珍重亭亭百尺筠。
送次德下第还金陵今春承乏礼闱次德已入彀矣而以文奇见厄榜后见闱牍为惋惜者弥月赋此以志予愧·其二
作者：龚鼎孳
朝代：明
体裁：七言律诗

磊落清狂态总真，许身更是汝南人。风云才大天应惜，成败心空笔转神。爱弟谈谐频入梦，佳儿诗卷一忘贫。岁寒努九张吾道，松有苍髯竹有筠。
送段雨岩下第归汉川
作者：龚鼎孳
朝代：明
体裁：五言律诗

海阔飞鹏路，金空市骏台。败犹堪独霸，穷不悔多才。师弟逢奇鬼，天人记溺灰。莫寻幽愤路，兰泽已蒿莱。
送毛锦来大行返南州·其一
作者：龚鼎孳
朝代：明
体裁：七言律诗

归去来兮胜学仙，倦游心事壮游年。龙蛇宦薄行歌地，驷马春深谢病天。丹仗早占名士驾，青门争羡大夫贤。扁舟喜逐江湖侣，梦落匡山紫翠边。
送毛锦来大行返南州·其二
作者：龚鼎孳
朝代：明
体裁：七言律诗

春星零乱使星中，花雨分携旧雨空。林壑心閒堪对酒，云霄风逆一韬弓。西清月待高梧满，南浦波怜碧草通。丹灶九还天尺五，勿将彩笔殢吟筒。
送江宁张太守二首·其一
作者：龚鼎孳
朝代：明
体裁：七言律诗

鸟衣朱雀起春风，露冕晴云拂画熊。京兆地原连幕府，子高名早盛胶东。楼船沙静鸣笳后，箫鼓花深卧阁中。计日扁舟依节制，褰帷肯为访蒿蓬。
送江宁张太守二首·其二
作者：龚鼎孳
朝代：明
体裁：七言律诗

金陵旧据东南胜，烟雨楼台十万家。一自海风吹战角，即今江柳少眠鸦。朝廷已下蠲除诏，父老犹惊奉使车。独有朱幡贤太守，急停枹鼓课桑麻。
送沈友圣南还兼怀吴祭酒·其一
作者：龚鼎孳
朝代：明
体裁：七言绝句

才大何人荐子虚，年年寒食泪沾裾。传家独行惟纯孝，似汝才堪读父书。
送沈友圣南还兼怀吴祭酒·其二
作者：龚鼎孳
朝代：明
体裁：七言绝句

驱马红亭有落晖，开帆花落乳莺飞。江东问讯梅村叟，逐客今春又不归。
送沈硕庵南归·其一
作者：龚鼎孳
朝代：明
体裁：五言律诗

共击燕台筑，轻肥过五陵。几人能结袜，万里复担簦。白眼尊羁旅，青编考废兴。片帆桃渡水，清绝玉壶冰。
送沈硕庵南归·其二
作者：龚鼎孳
朝代：明
体裁：五言律诗

碧山真有路，安敢羡封侯。柳折芦沟月，鸥吟水国秋。乡心生八咏，天意信孤舟。为问王珣幕，何如汗漫游。
送沙定峰兼东梅村先生·其一
作者：龚鼎孳
朝代：明
体裁：五言律诗

娄东吴祭酒，云外尺书来。说汝杨雄赋，携登郭隗台。藏山名士业，入雒古人才。每见文章进，风檐喜一开。
送沙定峰兼东梅村先生·其二
作者：龚鼎孳
朝代：明
体裁：五言律诗

高阁斜阳里，题诗为送秋。迹奇名姓换，客久雪霜稠。车上谁张禄，人间问马周。因风报旧雨，老懒渐知休。
送清瑟赴白门秋试即席用秋岳见怀韵
作者：龚鼎孳
朝代：明
体裁：古风

大壑日夜流，不悴孤云意。关河自莽苍，安知人代异。旧年寒食长亭道，与君同藉春湖草。扁舟南渡水如烟，六朝事去青山好。相携芒屩不相离，隋苑落花翻酒旗。犀渠乍息锦骢卧，踏歌繁过承平时。海陵风物胜，一往令人忆。浣溪本野夫，姓字争能识。诸侯高宴醉如泥，布衣数客才名齐。袁家亭子饶水石，层楼独让元龙栖。绮窗曲巷恣欢游，明珠暗买装搔头。扬州佳丽人最说，红牙粉队知谁优。夹岸芙蓉送君别，月明十里无箜篌。孤帆秋傍瓜洲出，虎丘坐石霜华密。竹枝调笑轻薄儿，满城颜色纷相失。杭州箫鼓自何年，西陵松柏摧为田。啼莺声断子规老，残杨昨夜摇哀蝉。江左壮行当复尔，九天鹰隼翩难止。奏书初绾会稽纶，负弩争看邛笮使。东南兵气豺虎多，雕戈塞满铜驼址。治安早雪贾生涕，理乱肯掩隆中耳。云霄一羽君穿札，林风我恋莼羹滑。公等驱驰吾枕高，苍生眉列需人察。
送熊鱼山给谏出狱诗
作者：龚鼎孳
朝代：明
体裁：古风

吾属自兹无患矣，天日有时照幽庳。谏臣往往关气运，鸾凤一声消病疻。祖宗养士三百年，欲养鍊钢岂绕指。宰相非人万事误，劳苦黼扆勤治理。鱼山慷慨急请对，直声义色惊殿戺。在方寸间与数人，斯言侃侃抉精髓。丹仗悚然嘉谠论，亹亹倾听无倦已。是时宰相皆待罪，柄人汗背受钳捶。莱阳同时披哭叹，孤忠不谋若表里。天子得书大动色，封事万言悉可燬。下诸诏狱旌臣直，赖当宁仁得不死。撄鳞料须诚等閒，先生自信唯一是。阙下拜杖复满百，相君姑用示风旨。偃月堂中鬼谋毒，杀此一人固营垒。先生祸奇节愈峻，干霄百尺难比拟。茹蔬诵经意萧散，爱国之外念岵屺。伏惟聪听已潜回，寤寐大忠排积毁。武安势去金穴败，赫然下诏击贪宄。盘水加剑赐尺组，鼓皮撑枝动都市。天为庙社护忠贞，珍重负戈还故里。投荒授环无两恩，九重心喜留一士。眼底诸贤走权贵，纷纷片膻集群蚁。恋官何惜身命辱，斥仗唯忧声响似。妄一小子学强项，如以驽蹇追騄駬。刀砧已随齿舌动，胆目不受鬼神耻。古来宰相仇谏官，信手驱屠如羊豕。千秋万世定何许，位高金多者谁子。先生幸矣言而中，吾犹郁郁久居此。醉后书空梦中语，秣陵之山桃溪水。烽烟遮天望不得，泪从中来挥复止。丈夫心眼自孤傲，肯向造物问倾否。先生杖履过白门，吾有双亲待鸿鲤。
送燕友通参假归·其一
作者：龚鼎孳
朝代：明
体裁：五言律诗

得纵归飞翼，无言世路难。黄河秋正阔，碧草露应漙。勋业先虾菜，风波稳钓竿。入舟尘梦息，枕簟逼新寒。
送燕友通参假归·其七
作者：龚鼎孳
朝代：明
体裁：五言律诗

耆旧仍今代，宾朋各五湖。相过莼鲙夕，应念药囊孤。猛虎休悲愤，黄鹂足醉呼。年来钩党禁，渐恐到菰芦。
送燕友通参假归·其三
作者：龚鼎孳
朝代：明
体裁：五言律诗

当日花骢出，亲看行步工。千寻苍柏上，一柱乱流中。霜洗鱼龙窟，天高鸑鷟风。单车驱十道，谁与鲍宣同。
送燕友通参假归·其二
作者：龚鼎孳
朝代：明
体裁：五言律诗

万里停帆后，过逢暖雀罗。乡书烧烛共，春瓮就花多。促膝谈珠桂，同心眷薜萝。云中黄鹄远，独客柰愁何。
送燕友通参假归·其五
作者：龚鼎孳
朝代：明
体裁：五言律诗

弩矢前驱日，秋风里社深。衣冠荣上冢，鸡黍洽投林。旧径蓬蒿长，藏书岁月侵。桂丛南去雁，端识倦游心。
送燕友通参假归·其八
作者：龚鼎孳
朝代：明
体裁：五言律诗

剑履还朝日，吾衰已返耕。帝真思赤舄，身竟许苍生。雪霰销调鼎，春酺及罢兵。清流相庆日，分色报柴荆。
送燕友通参假归·其六
作者：龚鼎孳
朝代：明
体裁：五言律诗

计日青霞路，层层屐齿收。石坪金管月，香屿藕花舟。春入三吴丽，欢经百战留。鸣珂诸贵客，不妒谢公游。
送燕友通参假归·其四
作者：龚鼎孳
朝代：明
体裁：五言律诗

国论甘陵盛，浮云过弈棋。眼看南部尽，计悔北山迟。聚散飞蓬老，艰难硕果知。还持明月佩，珍重慰将离。
送玉式参闽渐幕府事·其一
作者：龚鼎孳
朝代：明
体裁：七言律诗

东亭标格重参军，虎帐骊樽此送君。都护楼船开海月，壮游衣马动江云。头风坐愈名王檄，掌画群推处士勋。铙吹曲成翻玉笛，永丰垂柳禁中闻。
送玉式参闽渐幕府事·其二
作者：龚鼎孳
朝代：明
体裁：七言律诗

一路鸣笳眺碧山，霜天飞骑捷书还。虚疑此掾工三语，实用雄文奠百峦。铁弩夜潮君子阵，幔亭云气美人颜。军中高宴陪刘表，可忆金门对酒閒。
送王云从同年南还偶及濑水往事
作者：龚鼎孳
朝代：明
体裁：七言律诗

榜下同游三十年，今来吾鬓更苍然。公车策本求名士，老友心真聚别筵。终信鼓行能破赵，当时抱膝笑游燕。回看马厩翘材馆，脱粟留宾亦可怜。
送王农山侍御归养和朱蒿庵韵·其一
作者：龚鼎孳
朝代：明
体裁：五言律诗

屈指春明外，鸿冥又一人。天心三匝树，时事五湖莼。酒罢青骊动，香凝綵服新。江鱼风日美，寰海此垂纶。
送王农山侍御归养和朱蒿庵韵·其七
作者：龚鼎孳
朝代：明
体裁：五言律诗

一舟轻似叶，江水玉壶寒。早信埋轮日，长甘脱粟餐。诗增巾箧重，贫减道途难。归到图书径，萧萧竹几竿。
送王农山侍御归养和朱蒿庵韵·其三
作者：龚鼎孳
朝代：明
体裁：五言律诗

介子虽辞禄，中朝论自明。何人堪上坐，此客去春城。淹蹇诚吾道，攀留亦世情。不如归计好，高枕晚潮鸣。
送王农山侍御归养和朱蒿庵韵·其九
作者：龚鼎孳
朝代：明
体裁：五言律诗

圣朝隆孝治，计日遂瞻云。湖海身初远，君亲事不分。鲤庭双鹤发，骥子五花文。家训堪酬国，门盈羔雁群。
送王农山侍御归养和朱蒿庵韵·其二
作者：龚鼎孳
朝代：明
体裁：五言律诗

分手梅花节，日边骢马开。云帆争北指，秋隼重西台。阊阖飞书满，冰霜揽辔来。神京腾饱后，烟水白鸥催。
送王农山侍御归养和朱蒿庵韵·其五
作者：龚鼎孳
朝代：明
体裁：五言律诗

尚记张罗意，卑栖怒未阑。行歌闻匪虎，铩翮悔名鸾。独告刊章急，无嫌部党看。当时知己泪，一一洒缨冠。
送王农山侍御归养和朱蒿庵韵·其八
作者：龚鼎孳
朝代：明
体裁：五言律诗

勇退中吴客，名山星聚秋。烟霞开绿屿，丝竹隐朱楼。命世机云业，同心李郭舟。东山烦寄讯，吾梦久盟鸥。
送王农山侍御归养和朱蒿庵韵·其六
作者：龚鼎孳
朝代：明
体裁：五言律诗

青云群态见，黄发几人归。阪仄沙堤轴，风摇朔塞衣。投簪真福泽，望岫已翻飞。容膝乾坤大，何论子舍依。
送王农山侍御归养和朱蒿庵韵·其十
作者：龚鼎孳
朝代：明
体裁：五言律诗

栖乌犹列柏，樯燕自风花。一卧名逾盛，三公乐未涯。南天杼轴竭，西极战旗斜。且袖为霖手，晨葩进洁华。
送王农山侍御归养和朱蒿庵韵·其四
作者：龚鼎孳
朝代：明
体裁：五言律诗

云间联玉佩，不厌翟公门。捉麈林莺出，倾壶枥马喧。寒心风雨地，促膝友朋恩。何日玄黄息，龙潜羡邴原。
送王恒之归白门
作者：龚鼎孳
朝代：明
体裁：五言律诗

兴尽山阴棹，河冰复滞行。装贫轻野戍，酒尽忆寒城。归路春鸿逼，乡关柳色生。故人如问讯，双鬓异柴荆。
送王恪庵返秦邮
作者：龚鼎孳
朝代：明
体裁：七言律诗

花明韦杜酒堪携，归兴春帆岸草萋。都讲才名悬白虎，连床风雨忆朝鸡。僧弥法护真难并，碧涧幽篁岂易栖。早晚宫云浮雁塔，锦骢重问帝城西。
送王玉铭大司马予告归滇南·其一
作者：龚鼎孳
朝代：明
体裁：七言律诗

疏传金轺礼数优，争看祖帐拥华辀。成弘人物家风住，洱海烟霞国老收。曳履天瞻双阙近，垂纶身健五湖秋。苍生正望安车召，棋墅中林并日游。
送王玉铭大司马予告归滇南·其二
作者：龚鼎孳
朝代：明
体裁：七言律诗

版曹当口记追攀，杼轴长劳悴道颜。名德久占三事重，云霄今见一人还。昆明劫过乡园定，薄海农归战垒閒。丘壑吾徒曾未乏，输公一着蚤青山。
送王玉铭大司马予告归滇南送许子位年兄登第后还疁城即和其留别韵·其一
作者：龚鼎孳
朝代：明
体裁：七言律诗

玉露连江变晓枫，终霜颜色傲春红。文章健者天难老，湖海归与路不穷。龙气久应惊铁笛，蛾眉今始耀珠栊。临分一奏南飞曲，秋月秋星罢酒中。
送王紫澜督学三楚
作者：龚鼎孳
朝代：明
体裁：五言律诗

荆楚风烟后，并州梦未忘。故人今建节，诸子再升堂。倚相才无敌，灵均泽不荒。此邦多隐逸，先拜德公床。
送王耻古给谏假归·其一
作者：龚鼎孳
朝代：明
体裁：七言律诗

退朝每爱接金鱼，高馆星残置酒初。汉代公卿尊禁闼，闽天鼓角问林庐。壮游争负前驱弩，去日犹传上殿书。回旨桑乾多过雁，晚花萧瑟子云居。
送王耻古给谏假归·其二
作者：龚鼎孳
朝代：明
体裁：七言律诗

赐沐恩深孝治年，蕉红榕绿待归船。松门涕泪忧天后，海国帆樯借箸前。农事江南留献纳，诗篇战罢补山川。近逢止辇容狂直，鸣凤何时到日边。
送王蜀隐
作者：龚鼎孳
朝代：明
体裁：五言律诗

又作燕台别，红亭花正飞。心随垂柳折，春许故乡归。客兴当杯发，高吟与俗违。从来天下士，康济起岩扉。
送王蜀隐南还
作者：龚鼎孳
朝代：明
体裁：七言律诗

五年箫鼓青溪别，疲马燕忧落照中。兵后喜看朋旧健，天滩心饱雪霜同。家风六代传挥麈，归兴三春属转蓬。游倦桂丛须更掩，扁舟吾亦老墙东。
送王襄璞方伯之山右·其一
作者：龚鼎孳
朝代：明
体裁：七言律诗

即知小别指刀环，疏柳红亭尚可攀。落日天连高阙塞，河风人度雁门关。频年甲马腾骧急，诸道丁徭转饷艰。经国熟筹根本计，亲瞻苍赤轸宸颜。
送王襄璞方伯之山右·其二
作者：龚鼎孳
朝代：明
体裁：七言律诗

寥落过逢浊酒亲，金明池上月华新。交游态见输公厚，书画船空念我贫。三晋河山欢旧雨，九秋萸菊散征尘。重来叔夜弥疏放，行马门容醉好春。
送王觉斯宗伯奉使秦蜀·其一
作者：龚鼎孳
朝代：明
体裁：五言律诗

明月城孤峙，青天路万盘。夔龙虚左席，猿鸟迓征鞍。栈引黄云曲，江吞白雾宽。勿忧豺虎怒，只作九关看。
送王觉斯宗伯奉使秦蜀·其三
作者：龚鼎孳
朝代：明
体裁：五言律诗

剑阁连丹嶂，当关险一夫。蚕丛烽欲断，虎穴弩先驱。父老惊持节，江山阻荷殳。峨嵋终古月，犹照旅愁无。
送王觉斯宗伯奉使秦蜀·其二
作者：龚鼎孳
朝代：明
体裁：五言律诗

岳掌莲华峻，关门紫气深。树高汧陇色，日入塞垣阴。霸运销清渭，雄文续上林。苍苍西极外，喧说使星临。
送王觉斯宗伯奉使秦蜀·其四
作者：龚鼎孳
朝代：明
体裁：五言律诗

是事凭龟策，明公困犊车。已虚安道舫，犹载茂先书。耆旧人情薄，川岩礼法疏。登临高咏就，先寄锦江鱼。
送用宾返白下
作者：龚鼎孳
朝代：明
体裁：五言律诗

过逢燕市酒，意气鲁朱家。何事青骊远，偏惊白雁斜。霜风摇冻柳，江国送征笳。朋旧如相问，秋来鬓更华。
送盛允康佥宪之河上
作者：龚鼎孳
朝代：明
体裁：七言律诗

风神谡谡长松下，果识维扬有俊人。阁放梅花官似水，帷褰淇竹地初春。鱼龙幸好惊澜息，茭玉应知国计频。往衷宋刘多伟绩，中朝早晚念劳薪。
送盛顺伯归丹阳
作者：龚鼎孳
朝代：明

人雒相看鬓发苍，十年踪迹阻沧桑。畏途自懒嵇中散，古道难忘盛孝章。龙卧东京留党锢，乌啼北寺共星霜。樽前欲别重牵袂，辇路长秋过夕阳。
送盛顺伯还丹阳·其一
作者：龚鼎孳
朝代：明
体裁：七言律诗

入雒相看鬓发苍，十年踪迹阻沧桑。畏途自懒嵇中散，古道难忘盛孝章。龙卧东京留党锢，鸟啼北寺共星霜。樽前欲别重牵袂，辇路长楸过夕阳。
送盛顺伯还丹阳·其二
作者：龚鼎孳
朝代：明
体裁：七言律诗

论交四海郑当时，兰茝为心缟带知。欲杀每连乔固狱，寻盟未爽范张期。名山耆旧人先尽，孤柱江河老不移。空谷莫辞公府辟，孝廉名久动京师。
送禹会侄秋试金陵
作者：龚鼎孳
朝代：明
体裁：古风

烟波过雨青溪曲，朱阑倒影摇寒玉。长干女儿颜似花，手剪宫罗映江绿。吾家小阮最知名，绣虎风华洗马清。陆倕文字铭丹阙，王俭功名起后生。乌衣家儿无俗事，剡水稽山生复异。即今骑省咏求凰，且羡长卿高结驷。归来汝父话连床，稻香楼开春酒香。隐囊高屐尽群从，骅骝祝汝先腾骧。当时我年正十九，挥鞭竟折长安柳。白面青袍曾几时，转眼形容顿衰丑。汝今二十二青春，入雒风云应有神。捷书蚤折淮淝屐，试报围棋赌墅人。
送秀升还里即和其留别韵·其三
作者：龚鼎孳
朝代：明
体裁：五言律诗

同学称年少，难忘雨雪时。岁华天宝梦，风格建安诗。四海青丝络，当年白接䍦。勿言樽酒薄，千里一深卮。
送秀升还里即和其留别韵·其二
作者：龚鼎孳
朝代：明
体裁：五言律诗

故山轻去久，此夜竟踌躇。乱后难弹铗，愁中各著书。黄沙吹折柳，白日照分裾。君信飘零客，蓬蒿少竹庐。
送秀升还里即和其留别韵·其六
作者：龚鼎孳
朝代：明
体裁：五言律诗

慷慨临岐路，衔杯复浩歌。战场游子隘，斜日羽声多。朋旧中原别，乾坤塞上戈。因风报诸子，吾道托烟萝。
送秀升还里即和其留别韵·其四
作者：龚鼎孳
朝代：明
体裁：五言律诗

江海环长戟，风尘上短裘。唱骊能白首，扶醉到轻舟。杞棘牵衣晚，荆花泫别秋。翻怜亲故远，里舍似他州。
送秀升还里即和其留别韵送秀升还里即和其留别韵·其五
作者：龚鼎孳
朝代：明
体裁：五言律诗

朔雪千山霁，孤云一舫斜。乌栖原故树，人去正春华。往事怜吹絮，馀生学种瓜。离亭多少意，黯澹有飞沙。
送秀生归娶金陵·其一
作者：龚鼎孳
朝代：明
体裁：七言绝句

春城风捲杜陵花，紫陌垂鞭白鼻騧。绾髻何人空掷果，江南原有七香车。
送秀生归娶金陵·其三
作者：龚鼎孳
朝代：明
体裁：七言绝句

乌栖杨柳博山烟，兵后楼台可似前。终是六朝金粉好，破瓜碧玉正当年。
送秀生归娶金陵·其二
作者：龚鼎孳
朝代：明
体裁：七言绝句

乳燕双双立画樯，横塘争浴锦鸳鸯。到家莫捉蒲葵扇，亲试冰肌五月凉。
送秀生归娶金陵·其四
作者：龚鼎孳
朝代：明
体裁：七言绝句

青琐红窗面面开，并头花对合欢杯。香奁应有催妆句，初日芙蓉出镜台。
送秋兼送客为洞门及友沂返广陵也是日秋尽伯紫孝威同赋·其一
作者：龚鼎孳
朝代：明
体裁：五言律诗

对客怜秋去，潮荒建业城。难堪江上橹，又送雁边声。砧急霜催暮，山寒月放晴。离亭杯酒外，万马一时行。
送秋兼送客为洞门及友沂返广陵也是日秋尽伯紫孝威同赋·其七
作者：龚鼎孳
朝代：明
体裁：五言律诗

数子晨星聚，今仍参与商。飞鸿天浩浩，洗马意茫茫。菊乱幽人径，猿沾故里裳。关山吹角夜，秋思落何乡。
送秋兼送客为洞门及友沂返广陵也是日秋尽伯紫孝威同赋·其三
作者：龚鼎孳
朝代：明
体裁：五言律诗

当别翻无泪，难为怀抱时。飘零天意定，贫贱岁寒宜。雨外丹枫路，星前白苧词。芙蓉江水碧，渺渺信予思。
送秋兼送客为洞门及友沂返广陵也是日秋尽伯紫孝威同赋·其二
作者：龚鼎孳
朝代：明
体裁：五言律诗

楚客行吟久，江山未卜居。得归仍绕树，望远一回车。落日横清笛，行云托素书。琴心秋后寂，易渴马相如。
送秋兼送客为洞门及友沂返广陵也是日秋尽伯紫孝威同赋·其五
作者：龚鼎孳
朝代：明
体裁：五言律诗

前绥行且止，计晷惜高秋。天道存冬雪，人情笑敝裘。钟分今夕梦，帆乱一江愁。岐路风澜急，谁为濯足流。
送秋兼送客为洞门及友沂返广陵也是日秋尽伯紫孝威同赋·其八
作者：龚鼎孳
朝代：明
体裁：五言律诗

到日林蝉满，层阴遽报冬。同扶三月杖，长对六朝松。俗薄萍踪拙，人狂古道容。别愁知较浅，相待隔江钟。
送秋兼送客为洞门及友沂返广陵也是日秋尽伯紫孝威同赋·其六
作者：龚鼎孳
朝代：明
体裁：五言律诗

九秋寒露下，佳句逼阴何。吊古过陵阙，还家长薜萝。霜青人对酒，风紧夜横戈。太息河山后，吾侪散钓蓑。
送秋兼送客为洞门及友沂返广陵也是日秋尽伯紫孝威同赋·其四
作者：龚鼎孳
朝代：明
体裁：五言律诗

忆放扬州舸，江风二月寒。如何衰柳色，重作早春看。叶落溪山老，愁新衣带宽。倦游应闭户，世态已冲冠。
送秦岂人之天雄
作者：龚鼎孳
朝代：明
体裁：五言律诗

千里澶渊节，风流说使君。袖携秦塞月，人似敬亭云。坐靖探丸侠，行高冯翊勋。归朝天尺五，飞盖慰离群。
送绅黄司理扬州·其一
作者：龚鼎孳
朝代：明
体裁：七言律诗

文纪丰棱起惠文，登车春色早絪缊。遗民一下丹书泪，横海全销铁甲军。何逊官梅香似雪，戴颙园草碧如云。停杯为忆茱萸曲，花事三分已二分。
送绅黄司理扬州·其二
作者：龚鼎孳
朝代：明
体裁：七言律诗

隋苑风花杜牧诗，锦骢蹀躞好春时。潮从瓜步帆前落，箫向红桥月下吹。谢氏一庭能梦草，王家累叶总临池。遥知文选楼开处，无数芸签待玉蕤。
送绮季之豫章集卤均寓斋·其一
作者：龚鼎孳
朝代：明
体裁：七言律诗

雪后柴荆聚酒徒，开灯残夜有栖乌。还怜短棹寒江别，此去长安好月孤。画卷霜花堪晚暮，郊坛风叶正凋枯。香炉茗碗清如许，兴过秦淮水阁无。
送绮季之豫章集卤均寓斋·其二
作者：龚鼎孳
朝代：明
体裁：七言律诗

老树空庭系玉骢，天涯去住几飘蓬。浮云未散铜驼陌，落日曾过铁柱宫。冰后玉盘来远鲙，春晴匡岳问归鸿。柴桑大有篮舆在，好挹风流揽辔中。
送绮季和子翥韵
作者：龚鼎孳
朝代：明
体裁：五言律诗

离筵兼送别，怀抱况秋冬。莺散花溪雨，鸿低石路松。翻因辞水槛，不恨隔江峰。他日荆高饮，狂夫兴未慵。
送罗钦瞻侍御返里·其一
作者：龚鼎孳
朝代：明
体裁：五言律诗

园门人顿尽，逐客令犹繁。欲杀诚吾道，容归亦主恩。天心知汲黯，世路困虞翻。正结青蒲舌，兰摧孰与论。
送罗钦瞻侍御返里·其三
作者：龚鼎孳
朝代：明
体裁：五言律诗

岂屑争鸡肋，居然捋虎须。九关人易怒，一掷计非愚。睨柱馀孤愤，抽簪得壮夫。南陔身信乐，知不悔江湖。
送罗钦瞻侍御返里·其二
作者：龚鼎孳
朝代：明
体裁：五言律诗

莫制忧时泪，空悬绕槛心。朱丝伤自直，白马谤能深。去国留完璧，论交失断金。太平公辅泽，沾洒及长林。
送罗钦瞻侍御返里·其四
作者：龚鼎孳
朝代：明
体裁：五言律诗

爱结酒天侣，每连花夜床。吾曹但嵇阮，物论遂膺滂。春水眠鸥阔，秋风斫鲙香。伫公宣室召，懒我合柴桑。
送罻公再返云门
作者：龚鼎孳
朝代：明
体裁：七言律诗

萧寺秋装记隔年，樵风何日稳栖禅。重来空拭攀髯涕，归去还寻卓锡泉。茶笱袖携云壑味，烟波人上剡溪船。暂游小别随萍汎，万事青鞋布袜前。
送罻麟禅师归五云·其一
作者：龚鼎孳
朝代：明
体裁：七言律诗

平生我爱云门寺，今日因公托梦游。人到溪山春事好，雁回关塞野风秋。烟霞东晋重开宅，雪夜他年拟放舟。龙象共瞻天护法，瀰空花雨散沧洲。
送罻麟禅师归五云·其三
作者：龚鼎孳
朝代：明
体裁：七言律诗

帝城钟磬东西刹，二老风流自往来。出世转留朋好在，看颜真遣客愁开。风波残日消閒话，吴越空林总异才。更上毗卢高阁望，云山南去翠成堆。
送罻麟禅师归五云·其二
作者：龚鼎孳
朝代：明
体裁：七言律诗

萧萧韦曲城南路，车马尘开薜荔霜。茗粥清疏过落叶，幅巾三五坐斜阳。忘情软语偏离袂，快事孤云忽故乡。行到桑乾重回首，寺门松月晚苍苍。
送罻麟禅师归五云·其四
作者：龚鼎孳
朝代：明
体裁：七言律诗

为语孤山胡处士，耦耕生事近如何。春田药草堪时拾，屋角梅花应更多。江海薄游藏姓字，君王太息问烟萝。若耶溪上樵风稳，携手乾坤入钓蓑。
送胡道南侍御内擢假归
作者：龚鼎孳
朝代：明
体裁：七言律诗

曾传白简出兰台，殿上清霜屈轶催。国计顿纡盐铁论，正人原有管萧才。同朝龙象春星散，异数风云掌月开。休汝勿淹花下骑，九霄玉踠待君回。
送臬司柳公之江南
作者：龚鼎孳
朝代：明
体裁：七言律诗

玉河花发晓啼莺，驿路朱斿竹马迎。车到万家春雨沃，江空千尺法星明。汉廷浩荡方开网，海峤欢呼望息兵。丹笔好追于定国，东南根本系苍生。
送芬木之历城·其一
作者：龚鼎孳
朝代：明
体裁：五言律诗

君到长安日，高城菊未花。除书连朔雪，行李及春华。仙舄丹霄下，云鸿碧岳斜。此邦群盗后，流涕问桑麻。
送芬木之历城·其三
作者：龚鼎孳
朝代：明
体裁：五言律诗

旧日西江路，飞花拂印床。星移清济树，月静美人堂。密坐名香接，高吟锦瑟张。近知春事丽，朱绂对新妆。
送芬木之历城·其二
作者：龚鼎孳
朝代：明
体裁：五言律诗

国步开神武，山东控大藩。兵车千里道，杼轴几家村。救世才名出，持身玉雪尊。近天恩不薄，山启急崖门。
送芬木之历城·其四
作者：龚鼎孳
朝代：明
体裁：五言律诗

胜日淹丝管，招寻兴屡迁。宦情芳草后，乡话酒杯前。綵笔晴含雾，金沟柳待烟。将离何用赠，宣室望名贤。
送苗焦冥鍊师
作者：龚鼎孳
朝代：明
体裁：五言律诗

鍊真汤沐地，鹤翥复熊经。海上搴瑶草，人间识岁星。入关浮气紫，煮石映眉青。又抱黄庭去，芝房烟雾冥。
送荒隐主人归蓬蒿同见末圣秋赋·其一
作者：龚鼎孳
朝代：明
体裁：七言律诗

隔岁蓬蒿月乍晴，朱弦醉傍玉壶鸣。重来仙棹移江柳，几日秋风忆楚蘅。虎观经方横石鼓，鸿飞心已度芜城。还期归辙停丛菊，小圃年年看落英。
送荒隐主人归蓬蒿同见末圣秋赋·其二
作者：龚鼎孳
朝代：明
体裁：七言律诗

红蓼青枫早计程，竹溪风日满檐楹。藏身酒妇思公子，使气萧曹过列卿。金角未迷芳草路，玉箫犹挟唾壶声。故山猿鹤能招隐，一夜扁舟梦尽生。
送萧子芬返里门
作者：龚鼎孳
朝代：明
体裁：七言律诗

停装冰雪满长安，去日扁舟烟水宽。衣上泪沾慈母线，风前尘暗棘人冠。君归我住悲欢异，防面全身道路难。为扫青林迎倦羽，乾坤生事闭门看。
送萧将军赴镇吴兴歌
作者：龚鼎孳
朝代：明
体裁：古风

过江氏族梁王孙，兰陵芳草销朱门。将军突兀淮南起，雄冠大㮶家声存。词场蹀躞倾千人，弃而学剑惊一军。尽护诸将称大将，楼船横海生风云。江湖之间烽燧见，捷书飞上麒麟殿。插刀争识临淮旗，免冑或露汾阳面。紫澜万里钩陈高，月光冷射铁丝箭。延秋门开夜辇出，壁垒如山犹索战。前年幕府摇锦骢，乘时自许韩彭同。一言不合辄挂甲，角巾棋墅弹秋风。我之门生公佳婿，同揖酒楼吴市中。图书府第信罗雀，笑谈往往群豪空。乘春走马闽山上，归来颜色常相向。健儿欲尽乌雏饥，倦客闻之增惆怅。今日忽来别我玄，肘后复露封侯相。壮士色动名马嘶，豺虎满山魄已丧。秋隼脱绦捷若神，权奇天驷骨态真。宝戟云旓坐上座，即之乃是平原人。天下黄金无意气，怜才结客皆能贫。公但努力定祸乱，千钟五鼎功成身。
送董玉虬侍御参藩秦州和其留别韵
作者：龚鼎孳
朝代：明
体裁：七言律诗

西望浮云万里来，强攀残柳玉河隈。关山秋逼江淹泪，绛灌心知贾傅才。成法但能循册府，直臣何惜远中台。登车休急抽簪计，环玦天高未可猜。
送蒿庵南行即和其感怀韵十首·其七
作者：龚鼎孳
朝代：明
体裁：七言律诗

煌煌宛雒机云侣，林涧全耽岁月閒。宋玉续骚兰畹后，工褒悬赋柏梁间。莺花此去方争席，猿鹤将无妒赐环。千顷泖湖春涨碧，更添彩笔写峥潺。
送蒿庵南行即和其感怀韵十首·其三
作者：龚鼎孳
朝代：明
体裁：七言律诗

杼轴频年沃土空，啼乌哀怨曲难终。抗章春色回幽蔀，揽镜苍生问转蓬。四海正悬扶杖泪，孤帆愁度落花风。兵馀徵敛还筹策，一卧休称避世翁。
送蒿庵南行即和其感怀韵十首·其九
作者：龚鼎孳
朝代：明
体裁：七言律诗

天风掉臂五侯门，柳市尘高日易昏。丹槛早留前席对，青山兼感要人恩。官微地较儋崖近，乱定春看丝竹存。捉鼻经营棋屐外，兰帏翠幄莫深论。
送蒿庵南行即和其感怀韵十首·其二
作者：龚鼎孳
朝代：明
体裁：七言律诗

经秋双鬓已全华，烽火飘摇万里家。落日诸军停转战，浮云有客赋怀沙。潮连海国戈船黑，心到孤臣午夜赊。但祝时清甘放黜，江东虾菜足生涯。
送蒿庵南行即和其感怀韵十首·其五
作者：龚鼎孳
朝代：明
体裁：七言律诗

老骥歌残怯据鞍，每逢暖眼故人看。门閒鸟雀书千卷，眠傲鹓鸾日几竿。世路艰难摧弃屦，谏书隐跃劝弹冠。青郊结伴犹嫌晚，殷浩虚名愧谢安。
送蒿庵南行即和其感怀韵十首·其八
作者：龚鼎孳
朝代：明
体裁：七言律诗

天意风雷无竟日，谁言朔霰到春寒。祥风一解都官狱，兵气应销大海澜。止辇忧先形豹尾，泣车事已兆鸡竿。何人鲁国真男子，救患当饥不及餐。
送蒿庵南行即和其感怀韵十首·其六
作者：龚鼎孳
朝代：明
体裁：七言律诗

越鸟凄风剧可怜，仗君砥柱障南天。心惊道路纷衣赭，舌闭公卿似守玄。吴会衣冠同日散，长门雨露几时鲜。举幡复壁东都事，锢党清时恐未然。
送蒿庵南行即和其感怀韵十首·其十
作者：龚鼎孳
朝代：明
体裁：七言律诗

幔亭云气仙霞月，苍翠芙蓉万仞封。望远目应明紫极，挑灯约共指青松。匡床坐啸愁闻雁，长剑分携欲化龙。托寄晨风无羽翼，客心已逐最高峰。
送蒿庵南行即和其感怀韵十首送蒿庵南行即和其感怀韵十首·其四
作者：龚鼎孳
朝代：明
体裁：七言律诗

垂柳垂杨春尽生，骊珂畏见祖筵成。同游少俊今馀几，过眼风波晚倍惊。脱粟久怜沙路改，牵衣翻怅故园平。天街伫立斜珠斗，但醉何烦醒酒鲭。
送蔡钧和之西川司李任
作者：龚鼎孳
朝代：明
体裁：七言律诗

王会西南息控弦，休言蜀道上青天。赤车驷马相如赋，紫绶黄金蔡泽年。中夜丹书双涕后，他时白笔五云前。嘉鱼丙穴堪春馔，剑阁夔门檄早传。
送薛卫公给谏左官还中州·其一
作者：龚鼎孳
朝代：明
体裁：五言律诗

旧日惊心事，风尘煖眼稀。那堪迁客路，又逐柳花飞。去国留金鉴，还家得綵衣。杞天忧正切，容易稳岩扉。
送薛卫公给谏左官还中州·其三
作者：龚鼎孳
朝代：明
体裁：五言律诗

过同偏受责，朝议恕高官。指舌应无悔，策身何地安。尧汤恩浩荡，黔赤事艰难。匣里筹兵草，灯深避客看。
送薛卫公给谏左官还中州·其二
作者：龚鼎孳
朝代：明
体裁：五言律诗

绛灌排前席，多缘痛哭书。大才原愤俗，畏路忽离居。拙效青毡见，浮名白眼疏。关河风笛外，独立渺愁予。
送薛卫公给谏左官还中州·其四
作者：龚鼎孳
朝代：明
体裁：五言律诗

竟日长松下，停樽解佩刀。歌呼紫骝马，蹴踏五陵豪。挥手一狂啸，低眉怜汝曹。读书兼射猎，快意且蓬蒿。
送袁九叙大司空出抚山左·其一
作者：龚鼎孳
朝代：明
体裁：七言律诗

彤弧承出建章宫，一路风清指大东。牧马书传齐管子，遵鸿颂起鲁元公。生徒洙泗横经下，云物蓬莱赐履中。共说昆明遮道日，炷香活佛万家同。
送袁九叙大司空出抚山左·其二
作者：龚鼎孳
朝代：明
体裁：七言律诗

雄藩锁钥接神京，南北金汤系不轻。但使农桑能按堵，何殊樽俎自筹兵。祥占翼奉天堪补，人比袁安雪更清。苏息黔黎真相业，肯因封禅奏升平。
送袁九叙少司马开府滇南·其一
作者：龚鼎孳
朝代：明
体裁：七言律诗

上卿剑履重文昌，除拜惊传出尚方。当殿便悬都护印，赐金亲治洱西装。奏成鱼水三台下，路接云霄万里长。宿将期门看授钺，同游朝士尽辉煌。
送袁九叙少司马开府滇南·其三
作者：龚鼎孳
朝代：明
体裁：七言律诗

传檄风清粤巂西，献琛贡象启雕题。诸军金粟思流马，沃野山川静碧鸡。父老十年蠲复望，嫖姚何日凯歌齐。安边筹策耕桑急，天意分明献鼓鼙。
送袁九叙少司马开府滇南·其二
作者：龚鼎孳
朝代：明
体裁：七言律诗

趋庭彩服恋青春，许国难辞叱驭身。荒徼运全消战伐，驰驱事总属君亲。累稀猿鹤帆樯捷，天阔江山指顾新。建业潮声湘汉月，梦回还绕五陵尘。
送袁九叙少司马开府滇南·其四
作者：龚鼎孳
朝代：明
体裁：七言律诗

弟兄簪笔侍宸颜，檠戟风云不可攀。公望世应饶远略，文章气已压岩关。僰僮莋马鸣笳歇，玉铉黄麻侧席还。他日岘碑铭太傅，磨崖合在点苍山。
送许天玉之任安定·其一
作者：龚鼎孳
朝代：明
体裁：五言律诗

许劭频年别，今来遂折腰。风尘原浩荡，秦岭况岧峣。竹马喧同谷，花城接渭桥。官贫终自好，书剑感萍飘。
送许天玉之任安定·其三
作者：龚鼎孳
朝代：明
体裁：五言律诗

武侯英略在，虞诩治功垂。今古诚难及，儒生应有为。志坚烧石地，心细木牛时。雪涕疮痍罢，閒寻杜老诗。
送许天玉之任安定·其二
作者：龚鼎孳
朝代：明
体裁：五言律诗

旧日衔杯客，花前更几人。风流同雨散，口子独天真。世俗催干禄，行藏稳斗身。还留名士意，为政尚清淳。
送许天玉之任安定·其四
作者：龚鼎孳
朝代：明
体裁：五言律诗

千峰明积雪，遥拂画帘寒。此去清秋骑，知过落叶残。人怜荒土贵，吏到太平难。献替先民瘼，心悬阊阖看。
送许子位年兄登第后还疁城即和其留别韵·其三
作者：龚鼎孳
朝代：明
体裁：七言律诗

旧游几客感山阳，玉笛频牵玉树伤。当日黄尘同侧帽，有人紫阁佐垂裳。参辰目断歌三叠，风雨吹残梦一床。独羡灵光归月旦，百年心许素交长。
送许子位年兄登第后还疁城即和其留别韵·其二
作者：龚鼎孳
朝代：明
体裁：七言律诗

落尽檐花细雨新，相怜老伴倍情真。尘中小劫前薪积，天下精兵后劲人。末路艰难无出处，名流忧乐有风神。萧然京国閒来往，未便磷淄白璧身。
送许子位年兄登第后还疁城即和其留别韵·其四
作者：龚鼎孳
朝代：明
体裁：七言律诗

对此茫茫双鬓星，车门耳语谁能听。城头孤角晚来急，望里数峰江上青。白日烂柯悟樵子，好香种菜劳畦丁。名山代长计已决，努力吾党飏芳苓。
送许宫允鹤沙观察南州
作者：龚鼎孳
朝代：明
体裁：古风

诏书夕下阊阖东，一麾金马群贤同。锦骢金络自蹀躞，绣衣岳立清秋中。儒臣经术重试吏，康济乃见诗书功。控引久疲沙苑骑，横经日侍甘泉宫。即今传檄踰洱水，何论访道追崆峒。三事上卿罗交戟，应调钧鼎宣和风。终军承明年正小，汝南清流天下少。君家京兆乔固匹，乱馀踪迹烟霞杳。第五名联骠骑盛，家学能兼官事了。纷纷落叶满卢龙，往往伤弓先越鸟。男儿才岂八驺贵，世路心怜三匝绕。噩浪翻从南浦平，疏帘却对西山晓。连年战舸出马当，谁督护者诸侯王。雕戈犀甲互照耀，画旗锦缆争精强。是时将吏苦奔走，帓首靴裤矢插房。江城兵火困箕敛，白沙吹角天苍苍。英哲苦心驭盘错，束缚犷桀安驯良。军咨啸画推北府，通侯爵秩悬南昌。徵车计日驰章贡，双戟甫迎百钱送。云连宫树湿金茎，潮转仙帆过铁瓮。雒阳早前中夜席，子渊更进贤臣颂。高馆梧桐霜未残，玉河杨柳春才种。得失宁知塞马事，江湖独让轻鸥梦。一榻南州说病夫，朝廷平治甘无用。
送许琴公太守之德安叠松下集字韵
作者：龚鼎孳
朝代：明
体裁：七言律诗

鹤厅冰玉炯秋空，却见熊轓出菊丛。月旦东都名自重，岘碑南纪望应同。清宵对酒摇寒翠，綵服还家映晚枫。神爵政成民共乐，盍簪先与慰飘蓬。
送谈长益同过庐之覃怀·其一
作者：龚鼎孳
朝代：明
体裁：七言律诗

红烛天街春十夜，把君诗卷豁穷愁。过逢忽忽花经眼，惜别凄凄雪满头。万事壮怀销道路，三江潮水接扁舟。故人心事还堪傍，长啸南楼笛里秋。
送谈长益同过庐之覃怀·其二
作者：龚鼎孳
朝代：明
体裁：七言律诗

北平游罢书先就，关塞萧条不素餐。此去中原风更古，肯将长铗老轻弹。山川战伐留诗史，薇蕨行藏保岁寒。暇日登临须极望，玉泉云树几同看。
送贻上司李扬州集园次房研斋分得支先二韵·其一
作者：龚鼎孳
朝代：明
体裁：七言律诗

法曹领郡扬州日，正是梅开官阁时。王导参军名已盛，张堪为政乐难支。文章似汝宜陪辇，风俗何人肯察眉。十二珠楼灯火夜，玉鞭宫锦络青丝。
送贻上司李扬州集园次房研斋分得支先二韵·其二
作者：龚鼎孳
朝代：明
体裁：七言律诗

石头潮水连瓜步，才过卢循万里船。无数遗民愁铁甲，频年估客荡金钱。爰书亡害于廷尉，经笥难逢边孝先。伏处此邦饶俊杰，仗君凭轼起高眠。
送贾胶侯中丞开府三秦
作者：龚鼎孳
朝代：明
体裁：七言律诗

骊歌争送新开府，我独销魂别故人。七载烟霜重判袂，两河父老共沾巾。汉初才略原推贾，天下安危实系秦。功就关中行入相，早容狂客卧车茵。
送赵石寅游梁苑
作者：龚鼎孳
朝代：明
体裁：七言律诗

木脱桑乾塞雁过，秋灯罢酒奈情何。故人颜好胜鱼素，羁宦门寒似雀罗。此去梁园飞雪满，向来江柳暮云多。倦游须返三山驾，石屋书成被女萝。
送越辰六孝廉之吴兴
作者：龚鼎孳
朝代：明
体裁：七言律诗

青云词赋擅龙标，羡汝名题万里桥。折柳偏迎回碛雁，看花先换隔年貂。文心胜得江山助，官阁贫馀四旧饶。归到冰清同对酒，水晶宫月正春潮。
送达公之淝上即和其留别韵
作者：龚鼎孳
朝代：明
体裁：五言律诗

不作有情别，临岐亦怅离。感公身是客，益我鬓如丝。饥鹤难求侣，孤云尚绕枝。愁心鸿雁外，衰草过征旗。
送遂初朱子南归和苏李录别韵·其一
作者：龚鼎孳
朝代：明
体裁：古风

出门万里路，欢爱争须臾。游子欣故乡，将乖复踌躇。山川郁岧峣，中怀不可踰。去者浮云翔，留者还向隅。相视一太息，颜鬓摧斯须。当风告前绥，慎子千秋躯。
送遂初朱子南归和苏李录别韵·其七
作者：龚鼎孳
朝代：明
体裁：古风

嘉树忽零落，兰蕙失其芳。清风吹我襟，鸣雁迈我堂。平生金石交，蹉跎成异乡。登高望车马，前路多雨霜。昔为比翼鸟，相期共翱翔。分飞何翩翩，浮云变四方。采薇与种瓜，志士亦有长。但保咫尺心，合并良未央。纷纷皭火观，安知二曜光。
送遂初朱子南归和苏李录别韵·其三
作者：龚鼎孳
朝代：明
体裁：古风

白露下庭莎，凉风披拂之。秋虫含苦辛，恻恻前致辞。感子平生亲，临当赠长思。别离亦犹人，所伤憔悴时。欢娱悔仓卒，此怀难等期。
送遂初朱子南归和苏李录别韵·其二
作者：龚鼎孳
朝代：明
体裁：古风

青青园中桐，皎皎森高秋。凤凰去千仞，弋慕徒悠悠。丈夫志寥廓，贫贱理足酬。结交遍津涂，何能舒我愁。请看杵臼人，生死诚绸缪。
送遂初朱子南归和苏李录别韵·其五
作者：龚鼎孳
朝代：明
体裁：古风

车轮似回肠，一曲一低徊。风尘互澒洞，双抱长相依。念子如松柏，何当远乖离。马行忽返顾，弦绝凄中怀。岂不恋俦侣，寸心良独悲。明月照流黄，蟋蟀闺吟哀。银河何的历，揽裳心魂摧。芙蓉与芳兰，一一名当归。衣带诚可托，襟袖难可挥。去去勿复道，鸿鹄中天飞。
送遂初朱子南归和苏李录别韵·其六
作者：龚鼎孳
朝代：明
体裁：古风

管鲍今不作，人面如九疑。侨札申久要，乃在缟带时。明月照中庭，酣乐知何其。风雨一息来，欢晏从此辞。故人饱丧乱，心迹同所期。一日三见面，枯槁为华滋。小别数作恶，况当乖隔时。风波各努力，行矣宽忧思。
送遂初朱子南归和苏李录别韵·其四
作者：龚鼎孳
朝代：明
体裁：古风

生别亦有数，远梦亦有因。崎岖逝与留，同为失路人。塞马鸣长风，飘摇泽中身。苟无霜碛雁，长夜何繇晨。局促刀笔子，相视越与秦。旧恩不可再，涕泣徒鲜新。公卿何飙忽，辐辏称上宾。独身辞荣华，以告将来人。但知织缣好，不若织素亲。
送邓屺瞻之滇黔
作者：龚鼎孳
朝代：明
体裁：七言律诗

京华旅食淹留晚，霜压楼桑忽解携。万里壮游原快意，一官大郡岂卑栖。江关春早迎玄雁，词赋名应重碧鸡。高密策勋家世在，肯辞跃马听征鼙。
送邝无傲还岭南·其一
作者：龚鼎孳
朝代：明
体裁：五言律诗

十四春星换，珠江首重回。蓬经千嶂转，花记一帆开。衔袖新诗满，披帷旧雨来。过逢能几日，惆怅玉珂催。
送邝无傲还岭南·其二
作者：龚鼎孳
朝代：明
体裁：五言律诗

对酒程农部，年年说故人。浮云连岭峤，幽屐试风尘。各老分携鬓，难閒聚集身。归舟过倦圃，一为感劳薪。
送郝慎弓南归
作者：龚鼎孳
朝代：明
体裁：七言律诗

黄门自昔文章伯，同是南州问字人。遗草传来珠的皪，名家况见玉嶙峋。芸签插架三都重，兰佩登堂万里频。东观早恢王谢业，贤豪安得久风尘。
送金长源还松陵同秋岳即席赋
作者：龚鼎孳
朝代：明
体裁：七言律诗

颠倒春愁锦瑟弦，帝城风物故依然。伊凉北地声原古，花月江南梦可怜。杨柳曲深催画角，乡关人聚缓离筵。骊驹最有销魂意，况是铜沟碧草天。
送钦我南行三首·其一
作者：龚鼎孳
朝代：明
体裁：七言绝句

红闺玉箸已啼残，柳外珠鞭带恨看。细熨吴绵金粟尺，青绫愁傍客舟寒。
送钦我南行三首·其三
作者：龚鼎孳
朝代：明
体裁：七言绝句

垆头日醉郁金裙，别后衣香梦里闻。纵使燕姬花绕座，何如莺燕拥回军。
送钦我南行三首·其二
作者：龚鼎孳
朝代：明
体裁：七言绝句

黄菊丹枫去路稠，鸣笳千骑动朱斿。谁歌荡子从军曲，玉笛关山一片秋。
送钦瞻侍御
作者：龚鼎孳
朝代：明
体裁：七言律诗

卢沟新柳乍停骢，萧寺谈深落照中。爱客远携家酿至，逢花渐惜旧游空。世情尽付门前雀，老鬓重分雪后鸿。何日酒天簪更盍，小池疏树共墙东。
送阶六参闽藩·其一
作者：龚鼎孳
朝代：明
体裁：五言律诗

今日含元仗，江南复几人。院梧阴自满，沙柳折何频。去住同华发，波澜几要津。萧萧一樽酒，相劝落花晨。
送阶六参闽藩·其三
作者：龚鼎孳
朝代：明
体裁：五言律诗

万事轻鸥后，无歌远道难。过淮丛桂发，休汝板舆欢。戍火三吴歇，青山一路看。幔亭箫鼓暇，北望是长安。
送阶六参闽藩·其二
作者：龚鼎孳
朝代：明
体裁：五言律诗

偶然云出岫，只似住山初。国论留元气，苍生活谏书。东都群自涣，北海座难虚。龙卧才霖雨，还驱孟博车。
送阶六参闽藩·其四
作者：龚鼎孳
朝代：明
体裁：五言律诗

乱后还风物，山山荔子垂。云霞开阁道，花鸟过军麾。计肯量沙诎，民怜插羽疲。澄清须早奏，宵旰侍臣知。
送陆吴州还海陵
作者：龚鼎孳
朝代：明
体裁：七言律诗

沙碛鸿飞不可留，潞河晴日晚维舟。士龙入雒名原盛，洗马临江意转愁。吾党名山堪白首，诸生太学本清流。归呼海国烟霞侣，玉案吟成胜拜侯。
送陈子寿自中州返虞山和张司空韵·其一
作者：龚鼎孳
朝代：明
体裁：五言律诗

木脱桑乾早，吴山此路归。试登嵩岳望，可有战云飞。油幕夜呼酒，中原秋捣衣。抽毫宾主暇，帘阁正清晖。
送陈子寿自中州返虞山和张司空韵·其二
作者：龚鼎孳
朝代：明
体裁：五言律诗

共醉花朝月，秋花汝又归。军城寒角动，沙骑晚萤飞。朋旧稀京国，兵戈羡布衣。几时江阁上，澄练对玄晖。
送陈子青岳返日门
作者：龚鼎孳
朝代：明
体裁：七言律诗

赋就谁能荐子虚，桑乾风急雁飞初。人逢落叶怜多病，酒罢寒城问索居。自古楚山曾泣玉，即知蔡泽定乘车。秋袍綵服还相映，建业潮回跃鲤鱼。
送陈康侯返武林和圣秋韵·其一
作者：龚鼎孳
朝代：明
体裁：七言律诗

客愁准拟逢春减，天气殊佳汝却回。那忍玉河无柳折，生憎潞水已冰开。鸿飞江海孤云路，龙跃风尘二陆才。红烛早梅才昨日，深宵醉许接䍦陪。
送陈康侯返武林和圣秋韵·其三
作者：龚鼎孳
朝代：明
体裁：七言律诗

曾传九日巾车至，山雨翻飞木叶凉。谁遣菊华虚对酒，可怜风笛又回肠。沙晴归雁千行近，帆落层湖万顷光。不分西秦韩库部，扁舟先系草庐傍。
送陈康侯返武林和圣秋韵·其二
作者：龚鼎孳
朝代：明
体裁：七言律诗

长安大道青丝骑，过眼纷纷项领成。一榻喜连才子话，五湖相逐故人情。轻风沙苑看回猎，圆月高楼问炙笙。尚有閒心存寂寞，和歌音较玉琴清。
送陈康侯返武林和圣秋韵·其四
作者：龚鼎孳
朝代：明
体裁：七言律诗

清门忠孝兼文藻，法护僧弥几弟兄。此去烟霞开倦眼，勿从京雒数狂生。归心并急春江水，末俗终尊处士名。最记绿流乘素舸，短箫亲傍画桥行。
送陈开远
作者：龚鼎孳
朝代：明
体裁：五言律诗

路指龙眠去，元龙复卧龙。惊沙围断柳，残日下寒松。人对冰壶皎，书催冻墨浓。应门谁报客，惜别未从容。
送陈渒水督捕还天中
作者：龚鼎孳
朝代：明
体裁：七言律诗

燕山木叶下秋尘，送客青门一损神。弦直并难容伏枕，霜清犹自记埋轮。还家水落鱼龙夜，采药天优柱石身。重为盍簪占世道，治平终望典型人。
送陈行五之登莱和伯紫彦远韵·其一
作者：龚鼎孳
朝代：明
体裁：五言律诗

何意都亭路，花天纵客还。眠多妨载酒，装薄似看山。孤寺春钟寂，双柑屐齿閒。飞鸿太寥廓，相望海云间。
送陈行五之登莱和伯紫彦远韵·其二
作者：龚鼎孳
朝代：明
体裁：五言律诗

仆共柴车载，春随药裹还。那堪一囊粟，如觅三神山。驯雀政俱异，登龙门正閒。相烦道问讯，客思五湖间。
送陶肃公孝廉南还次留别韵
作者：龚鼎孳
朝代：明
体裁：七言律诗

云霄万里有前期，吾世文章望羽仪。已分凌空罗俊鹘，何来到眼失苍螭。归心仲蔚蓬三径，家法柴桑菊一枝。努力金闺书更上，风烟小别莫深悲。
送隆安侍者雨公叠啸堂韵
作者：龚鼎孳
朝代：明
体裁：五言律诗

亦复谁能遣，斜阳相向深。转因分手事，小减入山心。秋坞花将发，离亭柳易阴。新诗如玉笛，清切起风林。
送雪堂夫子南归用古诗十九首韵·其一
作者：龚鼎孳
朝代：明
体裁：古风

良会成契阔，执手当乖离。出门即河梁，徘徊失津涯。恩情中道捐，会合已可知。凉风有时令，敢不辞华枝。相送何用远，马行何用缓。仓卒共千秋，崎岖独身返。生平管葛心，盛年犹未晚。努力作征夫，迢迢夜中饭。
送雪堂夫子南归用古诗十九首韵·其七
作者：龚鼎孳
朝代：明
体裁：古风

秋兰与蘼芜，芳菲缭堂壁。美人忽目成，明眸殊的历。何期恩爱歇，悲乐顿相易。乘风驾云旗，缥缈将安适。人生有别离，所贵慎羽翮。窈窕新相知，睇笑纷接迹。愿随鸿鹄逝，肯受辕驹轭。寸心本自知，向人亦何益。
送雪堂夫子南归用古诗十九首韵·其三
作者：龚鼎孳
朝代：明
体裁：古风

欢至松与柏，欢尽水与石。廉颇免长平，坐中无故客。贵贱异哀乐，人情以厚薄。不见风尘子，策足来京洛。一言取卿相，贫交已离索。蛾眉独妍好，春风罗华宅。媒妁将安施，万里生咫尺。恩怨亦繇人，区区坐相迫。
送雪堂夫子南归用古诗十九首韵·其九
作者：龚鼎孳
朝代：明
体裁：古风

幽华被风日，畸霭藏妍滋。明逸绝世心，要眇缠繁思。团团合欢扇，敝箧罗致之。长跪告新人，各有憔悴时。
送雪堂夫子南归用古诗十九首韵·其二
作者：龚鼎孳
朝代：明
体裁：古风

百草正摇落，零露下衰柳。蟋蟀伤故心，萧萧保穷牖。男儿金石交，岂必在携手。沟水东西流，凄其白头妇。相视各不言，微躯敬自守。
送雪堂夫子南归用古诗十九首韵·其五
作者：龚鼎孳
朝代：明
体裁：古风

少小事结束，鬒发如眉齐。十五绣鸳鸯，重帘覆庭阶。轧轧理空杼，芳年心苦悲。一朝蒙顾盻，光采惊邻妻。步摇与明珠，行坐自徘徊。命移颜色改，观者徒伤哀。女感未嫁前，士怜知己稀。将心托黄鹄，比翼还交飞。
送雪堂夫子南归用古诗十九首韵·其八
作者：龚鼎孳
朝代：明
体裁：古风

晨风飘衣带，初日临岩阿。乱离二三子，策杖披藤萝。当其合并时，饥渴一以宜。风波起中夜，太息栖荒陂。结手语汨罗，绝命良已迟。上有苍浪天，其下明月辉。原野莽萧萧，谁当怜桂萎。伤哉失路人，全生不易为。
送雪堂夫子南归用古诗十九首韵·其六
作者：龚鼎孳
朝代：明
体裁：古风

嗛嗛思故乡，山中有瑶草。白日忽西驰，何为淹中道。竹帛不可期，忧来长浩浩。岁月能愁人，神仙岂鸡老。
送雪堂夫子南归用古诗十九首韵·其十
作者：龚鼎孳
朝代：明
体裁：古风

鷤鴂妒百芳，婉娈怫众女。余情信洁修，谁者能投杼。美人辞筦簟，香泽盛如雨。帝子揽袪叹，情亲独见许。画工重黄金，气结勿得语。
送雪堂夫子南归用古诗十九首韵·其十一
作者：龚鼎孳
朝代：明
体裁：古风

伊吕诚有为，沮溺亦有道。日月既迈征，壮心何草草。时危失圣贤，隐忍就衰老。人生不得意，常悔盛名早。夫子崇令德，多难以自考。深山豺虎疑，守身默为宝。
送雪堂夫子南归用古诗十九首韵·其十七
作者：龚鼎孳
朝代：明
体裁：古风

浮云起北陆，天地为懔慄。阴风何飘摇，日月不成列。龟山剧峥嵘，惜我斧柯缺。聊城一矢后，千载无穿札。云汉郁相望，三叹谢离别。寥廓亦何尝，延首浮云灭。回飙见太清，留心待君察。
送雪堂夫子南归用古诗十九首韵·其十三
作者：龚鼎孳
朝代：明
体裁：古风

凤凰翔丹霄，狐狸嗥丘墓。贤愚各易就，何为泣岐路。所贵道义完，宁嗟荣华暮。君看达节士，夙驾谐独寤。亭亭百尺干，皑皑九秋露。斯世无孔丘，果哉敢疾固。揽衣告仆夫，河广亦得度。斯志亮必遂，措足未云误。岂不怀栖栖，黾勉保吾素。
送雪堂夫子南归用古诗十九首韵·其十九
作者：龚鼎孳
朝代：明
体裁：古风

晨星射我床，草虫鸣我帷。读书消忧患，孤心起徘徊。千秋宛委藏，已向名山归。大雅欣在兹，草玄知者谁。居当惜雨风，行当惜裳衣。
送雪堂夫子南归用古诗十九首韵·其十二
作者：龚鼎孳
朝代：明
体裁：古风

绵绵秋夜长，窈窈梦不属。披衣视明月，蕙草凋故绿。游子工晨征，意往反不速。殷勤一杯酒，徒侣何刺促。所伤结交深，中怀劳羁束。高楼结绮疏，名姝皎如玉。窦霍纷贵骄，鸣钟迭奏曲。一朝甲第倾，势往情亦促。悲风散琼筵，津涂成局躅。所以采薇士，抗襟辞华屋。
送雪堂夫子南归用古诗十九首韵·其十五
作者：龚鼎孳
朝代：明
体裁：古风

去去祝复还，不敢及离忧。十步勿返顾，毋乃成远游。临当分手时，懊惜迨今兹。请得为路人，庶无怜与嗤。路人不可为，千载还相期。
送雪堂夫子南归用古诗十九首韵·其十八
作者：龚鼎孳
朝代：明
体裁：古风

烹鲤发素书，清泪亦何绮。岧峣万事心，寂寞今竟尔。皎月良苦辛，往往视襆被。梦中见津夫，长跪告维解。何不回中肠，断绝在于此。
送雪堂夫子南归用古诗十九首韵·其十六
作者：龚鼎孳
朝代：明
体裁：古风

人言故乡乐，宁知故乡悲。游子无室家，泪落穿裳衣。顾瞻双老亲，颜色怜我违。行行陟遥岑，秋日扬清辉。慈母衣线单，早霜被征绥。强食谢令名，惟当远还归。世乱蛇虎多，愿各钦庭闱。忍哉分羹徒，割绝还翻飞。父母心难言，短发聊可晞。薄身忍弃捐，语笑生柴扉。
送雪堂夫子南归用古诗十九首韵·其十四
作者：龚鼎孳
朝代：明
体裁：古风

晨雁翩南翔，托言寄交亲。我庐已非旧，何况典与坟。徒步归井闾，披裘以负薪。贫贱亦何伤，胶漆惭故人。乃知苏季子，发愤非无因。
送雪堂夫子南归用古诗十九首韵·其四
作者：龚鼎孳
朝代：明
体裁：古风

堵壈婴百虑，耿介成雷陈。古来贤达士，结交各有神。侯赢与田光，磊落诚近真。豫让斩衣祛，国土报以申。折剑铸为镜，出入无纤尘。半生不平心，明明炤要津。死当魂慨慷，生当独悲辛。
送雪航出关·其一
作者：龚鼎孳
朝代：明
体裁：七言律诗

灞陵柳色正惊春，目断渝关有去尘。濒死主恩留直道，馀生天意属衰亲。霜凝袖草千行血，梦绕觚棱一叶身。莫为芳兰悲剪伐，时清福已傲灵均。
送雪航出关·其三
作者：龚鼎孳
朝代：明
体裁：七言律诗

雪销亭障静鸣笳，万里乡心旅雁斜。铩翮世偏惊鸑鷟，全生道在学龙蛇。乾坤浩荡馀双鬓，骨肉飘零尚一家。百鍊勿辞坚闭户，圣明早晚念长沙。
送雪航出关·其二
作者：龚鼎孳
朝代：明
体裁：七言律诗

十年交戟快英游，姜桂心孤缟带秋。岂有盛名连北寺，空烦党论及西州。青天羽翼排云逝，白日雷霆夹仗收。回首长安文酒地，几人生计到归舟。
送雪航出关·其四
作者：龚鼎孳
朝代：明
体裁：七言律诗

停辔天隅问索居，群贤餐饭近何如。刀环渐启流人路，楯陛长悬谏猎书。星岳孤忠明赐玦，朝廷本意重牵裾。病夫头白无馀事，日为苍生望犊车。
送顾友生归白下
作者：龚鼎孳
朝代：明
体裁：五言律诗

君是名贤冑，同高处士门。论诗推小阮，述祖得文孙。乌鹊枝难择，骅骝气欲翻。春船吾已买，此别不消魂。
送顾徐公之潮州
作者：龚鼎孳
朝代：明
体裁：七言律诗

十年京国飘蓬别，重见烟霜鬓已秋。落叶人来栖旧巷，浮云事往剩春愁。江东名士推元叹，酒市文章困马周。此去荔红榕绿地，张帆蛟蜃蹴天浮。
送顾松交考功假归吴门·其一
作者：龚鼎孳
朝代：明
体裁：七言律诗

前春记判昌亭袂，今日春帆又送君。我已飘蓬增白发，谁能挥手谢青云。门开藻镜清如水，客坐冰壶醉不纷。长讶閒庭幽鸟散，故人玉佩过斜曛。
送顾松交考功假归吴门·其三
作者：龚鼎孳
朝代：明
体裁：七言律诗

诸侯玉帛车门集，可是丹霄拂袖时。襆被此行真勇退，酒杯何意亦坚辞。青春谢客容高枕，白日看云笑弈棋。辛苦群公身老健，百年马栈耐栖迟。
送顾松交考功假归吴门·其二
作者：龚鼎孳
朝代：明
体裁：七言律诗

衰游久负当时意，拂拭犹同故剑看。高议几人排众发，微躬经岁乞归难。冰暄野碛回沙柳，雪炯轻鸥下急湍。问讯吴江旧烟水，好留一壑待渔竿。
送顾松交考功假归吴门·其四
作者：龚鼎孳
朝代：明
体裁：七言律诗

辟疆园对王珣宅，一卧苍生学谢公。薄海渐闻兵革定，三吴谁信茧丝同。平消霜霰虞罗后，细剖骊黄夹袋中。名重朝廷深记忆，那能薜荔稳江东。
送饶资生令溧水饶蕲水人二十年前旧交
作者：龚鼎孳
朝代：明
体裁：七言律诗

石头佳气接花城，到日江干春水明。阊阖仙凫初下舄，建康赤羽近屯兵。瞻星故里飞蓬日，握手并州旧雨情。高第政成徵拜急，好轻徭赋重民生。
送马观察之琼州·其一
作者：龚鼎孳
朝代：明
体裁：七言律诗

长安春动早梅香，綵仗清沾辇路霜。规外群山朝北阙，岭头千骑出东方。琼台云拥秋潮阔，铁树花迎湛露长。斧扆伫看书卓绩，锋车先召马宾王。
送马观察之琼州·其二
作者：龚鼎孳
朝代：明
体裁：七言律诗

铜柱风烟万里开，济时还仗伏波才。身兼将吏儒生重，地尽东南海气回。跋浪鱼龙恬画戟，卷帘日月抱层台。旧游驿路留题处，车过相烦拂藓苔。
送魏子下第兼忆玉长周子并漳海黄子
作者：龚鼎孳
朝代：明
体裁：七言律诗

絮帽寒堪朔雪吹，千山落叶雁鸿迟。燕台酒尽金羁远，长信妆成玉镜疑。此去好寻黄叔度，何人更荐魏无知。最怜海角孤吟客，北望浮云有鬓丝。
送魏子存司理成都·其一
作者：龚鼎孳
朝代：明
体裁：七言律诗

锦官城压锦江流，驷马翩翩负弩游。战地莺啼花渐发，人家虎去树全稠。何年鬓影吹春市，自古才名盛益州。遥羡草玄亭下坐，玉壶奇字足淹留。
送魏子存司理成都·其二
作者：龚鼎孳
朝代：明
体裁：七言律诗

郑公谏笏雪霜寒，忠孝清门四海看。白喜爰书经乱少，谁言蜀道上天难。琴樽岁久原垂橐，父老文成一据鞍。善后西南须石画，早图王会入长安。
送魏子存督学楚中·其一
作者：龚鼎孳
朝代：明
体裁：五言律诗

三楚并州路，因君感昔游。兵戈曾送日，风物几经秋。橐笔生徒减，缘江燧火收。相逢诸父老，吾梦在黄州。
送魏子存督学楚中·其三
作者：龚鼎孳
朝代：明
体裁：五言律诗

旧日成都去，题诗寄草堂。文成堪喻蜀，才大一浮湘。估舶夔门下，江声峡路长。连年枢府佐，筹策满荆襄。
送魏子存督学楚中·其二
作者：龚鼎孳
朝代：明
体裁：五言律诗

地阔江山好，移舟问渚宫。郢人惟白雪，宋玉本雄风。香草千春碧，藏书八索工。褰帷如访俗，先礼鹿门翁。
送魏子存督学楚中·其四
作者：龚鼎孳
朝代：明
体裁：五言律诗

忠孝高门后，如君复几人。清时能宦达，名士岂风尘。欢久难为别，装轻勿厌贫。他时重对酒，还忆此宵亲。
送鲍子云司理梧州·其一
作者：龚鼎孳
朝代：明
体裁：七言律诗

早春车马动晴云，新柳新莺驿路分。湘汉江声消朔雪，牂牁帆影入斜曛。丹书香洒临妆笔，铁甲喧移下濑军。努力加餐人万里，碧梧鸾凤待栖君。
送鲍子云司理梧州·其二
作者：龚鼎孳
朝代：明
体裁：七言律诗

苍梧烟水五溪通，羡汝行陪御史骢。树外鹧鸪啼岭月，花边骐骥下天风。冰壶一片悬铜柱，郡阁千峰到酒筒。炎徼祗今初罢战，好留民命答宸聪。
送鸿友南行·其一
作者：龚鼎孳
朝代：明
体裁：七言绝句

玉河残柳雪垂垂，惆怅红亭雁去时。一曲清歌寒月落，却怜中酒送金羁。
送鸿友南行·其三
作者：龚鼎孳
朝代：明
体裁：七言绝句

坐客曾怜陈孟公，锦灯玉碗劝春风。广陵散尽箫声歇，孤调愁闻子夜中。
送鸿友南行·其二
作者：龚鼎孳
朝代：明
体裁：七言绝句

长杨风日五陵游，纨扇金尊玉坎篌。弹指八年人再到，烟霜白尽故交头。
送鸿友南行·其四
作者：龚鼎孳
朝代：明
体裁：七言绝句

此去还过淮水西，故园春草渐萋萋。试听筝笛坡前树，可有吴宫乌夜啼。
送黄心甫歌 其一 用少陵韦偃双松图韵
作者：龚鼎孳
朝代：明
体裁：古风

梁溪逸客兴潇洒，老笔论诗压年少。手钞细字满巾箱，传观海内称精妙。古柯盘郁苍龙皮，秀茁尚数珊瑚枝。弱萝幽草太微细，亦入采撷丹黄垂。羡君用意向冥寞，风尘过眼心不着。酒酣就坐一伸脚，蓬鬓欹斜秋灯落。长安卿相君所见，几人得意字酬绢。何为忍寒驱款段，慈仁寺前暮云乱，急雪将下双松干。
送黄心甫歌 其二 用王宰山水图歌韵
作者：龚鼎孳
朝代：明
体裁：古风

君卧虎丘阁，俯瞰千人石。停杯大叫始一下，山黑草深少行迹。携手送我短簿祠，落月已过剑池壁。今年来往频山东，黄河跑突源相通，何因浊浪喷珠龙。此时惠山叶正赤，况有两泉交冷风。看我老懒态莫比，归心日夜吴趋里。日暮啾啾更苦吟，门外轩车若流水。
送黄美中令芜阴二首·其一
作者：龚鼎孳
朝代：明
体裁：五言律诗

无双江夏士，低首遂鸣琴。楚泽芳何晚，柯亭赏至今。云中飞舄去，江上报花深。金石千秋住，艰难保壮心。
送黄美中令芜阴二首·其二
作者：龚鼎孳
朝代：明
体裁：五言律诗

直道峥嵘甚，悲歌此地安。看君辞北阙，留我壮南冠。江左兵戈近，舂陵涕泪难。脱骖诚古意，夫子慎饥寒。
送龚广生南行·其一
作者：龚鼎孳
朝代：明
体裁：五言律诗

襆被辞京国，西风远客情。还家先早雁，落木渐秋声。梦入柴荆好，星容处士明。吾衰犹汎梗，敢附两龚名。
送龚广生南行·其二
作者：龚鼎孳
朝代：明
体裁：五言律诗

李斯程邈后，绝学到今传。高韵生能事，羁游忘岁年。熟看槐棘态，老上荻芦船。归计仍琴帙，何心问酒钱。
遂初都谏观察固原·其一
作者：龚鼎孳
朝代：明
体裁：七言律诗

九关痛定忽骊樽，弋后孤鸿竟远鶱。左掖封章群论伏，东都耆旧几人存。频编虎齿非无罪，解妒蛾眉亦有恩。惆怅国香风雨候，飘零终不悔当门。
遂初都谏观察固原·其七
作者：龚鼎孳
朝代：明
体裁：七言律诗

山公谢病卧林丘，海国分携邺下游。彭蠡雁来还伏枕，刺桐花发一登楼。龙鸾勋业千春薄，乌鹊关河万里秋。正是客心萧瑟后，月明谁唱古凉州。
遂初都谏观察固原·其三
作者：龚鼎孳
朝代：明
体裁：七言律诗

子规声外落花稀，芳草缘江绿渐肥。惜别梦应随客去，遣愁人不共春归。装轻襆被名香护，马到秦关朔雪飞。鼙鼓罢鸣矰谕远，也疑高枕白鸥矶。
遂初都谏观察固原·其二
作者：龚鼎孳
朝代：明
体裁：七言律诗

几年烽燧隔山川，辟召重乘入雒船。天许白云閒出岫，月移青璅故临边。金商夜秘鸡栖草，玉笛春开雁碛田。曾记江风吹断柳，柴桑高咏昨非篇。
遂初都谏观察固原·其五
作者：龚鼎孳
朝代：明
体裁：七言律诗

异时梧竹夹宫城，交戟争传抗疏名。北寺党成铜马入，西川客老杜鹃鸣。纵横国论喧钧轴，寥落人才付甲兵。蓬转旧游同命鸟，不堪樽酒话平生。
遂初都谏观察固原·其八
作者：龚鼎孳
朝代：明
体裁：七言律诗

石萝风日感离群，鼓角高城暮霭分。子弟弓刀誇六郡，书生裘带护诸军。兰成开府文章贵，长孺忧天禁闼闻。宣室急筹前席对，年来逐客已青云。
遂初都谏观察固原·其六
作者：龚鼎孳
朝代：明
体裁：七言律诗

辛苦麻鞋上殿时，玉芝宫畔草离离。万方圭壁新天步，五夜风烟各鬓丝。晴市柳回沙苑骑，春愁香度药阑卮。焚馀折槛狂封事，灯火天涯泣路岐。
遂初都谏观察固原·其四
作者：龚鼎孳
朝代：明
体裁：七言律诗

列戟鸣笳对晚峰，西清回首紫烟重。谏臣试吏冰霜久，天子除官雨露浓。地震川原三辅异，军兴杼轴万家从。遥知揽辔登临日，落雁春回绝壑钟。
道公招饮虎丘以百史壁间韵索和归来薄醉率尔成篇正使百史见之当笑狂奴故态也
作者：龚鼎孳
朝代：明
体裁：七言律诗

春阴初覆雨花坛，石虎高凌绝壑寒。入社攒眉容栗里，围炉饶舌笑丰干。松房雪欲停回棹，梅驿书应劝挂冠。共喜灯前煨芋熟，不知何客五云端。
道公订同秋岳过山中雨阻不果以诗见讯依韵和答
作者：龚鼎孳
朝代：明
体裁：七言律诗

初地相期把袂游，春阴一夕改清秋。火深竹屋寒香老，云暗梅堂野色幽。白雪到门惊鲍谢，青林开径待羊求。何当日丽生公石，同访空山第一流。
道开以像册索题漫成二绝·其一
作者：龚鼎孳
朝代：明
体裁：七言绝句

支公海鹤瘦相看，丽藻汤休兴未阑。曾记虎丘春雪后，老梅疏影一枝寒。
道开以像册索题漫成二绝·其二
作者：龚鼎孳
朝代：明
体裁：七言绝句

落木空崖昨夜风，柴门想像月明中。隐居莫讶无山老，庾信罗含正转蓬。
道开达旨慧谦三上人同于皇穆倩友沂集寓斋限韵二首·其一
作者：龚鼎孳
朝代：明
体裁：五言律诗

客罢竟无事，天虚景物澄。啸歌移白社，岁月老苍藤。饥鹤归难料，空山懒最能。参差斜照外，落木冷如僧。
道开达旨慧谦三上人同于皇穆倩友沂集寓斋限韵二首·其二
作者：龚鼎孳
朝代：明
体裁：五言律诗

鸠响下庭际，空阶若练澄。疑从千幢月，相伴一枝藤。世味羁栖减，浮名少贱能。白头支许约，易说太平僧。
道开达旨慧谦三上人同于皇穆倩友沂集寓斋限韵二首冬仲三日善持君三十设帨之辰十七日又余始降达公于此月朔为诵经竟日感其意至因赋二首兼记岁月·其一
作者：龚鼎孳
朝代：明
体裁：五言律诗

形容谁早岁，风俗尚他州。月放琼花里，鸿高贝叶楼。浮生安杖笠，白发抵觥筹。逃世还潇洒，庞家有莫愁。
遥同无山鲁一两司马长至斋居之作·其一
作者：龚鼎孳
朝代：明
体裁：七言律诗

自公夙夜矢忘家，况值千官扈翠华。退食偶缘亲药裹，斋居遥指隔堤沙。曹刘对垒才无敌，寮寀论交旧孔嘉。玉琯初回传玉案，亭亭天半袅朱霞。
遥同无山鲁一两司马长至斋居之作·其二
作者：龚鼎孳
朝代：明
体裁：七言律诗

层霄高拥列仙家，独愧疏慵老鬓华。羽檄不飞门似水，宫烟才散月如沙。清宵灯火连宣室，文物风流自永嘉。襆被应知寒色减，璇玑一线转晴霞。
遥和岩子观剧二首·其一
作者：龚鼎孳
朝代：明
体裁：七言律诗

绮筵何惜辖投陈，无忌功名尽饮醇。供奉谱翻红药苑，昭容帘立夜珠人。粉香沸月花间社，箫鼓回风画里身。槛柳不知离乱事，冷看歌舞又兼旬。
遥和岩子观剧二首·其二
作者：龚鼎孳
朝代：明
体裁：七言律诗

水边夕照满疏篁，红板桥头路已荒。歌放竹枝频劝酒，乌啼杨柳一薰香。愁深尽日看纨扇，春去无聊选醉乡。心折玉台明月下，彩毫夜夜响宫商。
遥知岩子园居
作者：龚鼎孳
朝代：明
体裁：七言律诗

兰亭春暮集群贤，清宴宜歌相府莲。把臂日淹林下屐，隔波人似画中船。巾衫掩映同高会，烟雨空濛亦胜缘。更喜酒狂扶醉后，十三行堕雒神篇。
邓孝威程穆倩宗定九申周伯姚心绳许力臣师六郑方旦次严李玉润刘玉少卞云郭高苍岩招同于皇辟疆集衣德堂
作者：龚鼎孳
朝代：明
体裁：七言律诗

竹西丝管赋归年，高宴群贤麈尾前。马角江山迎蜡屐，雁行文酒代花钿。兰亭梓泽还明日，朱户黄扉几暮烟。久信龙门输垫角，开樽虚拟话登仙。
邓尉山中和堆山和尚华严法会诗
作者：龚鼎孳
朝代：明
体裁：七言律诗

祗树香浮说法台，远公莲社集宗雷。青林月共幽人住，白象经持劫火来。湖外晴峰当槛出，梦中旧约指花开。却怜康乐山游晚，输尽松枝麈尾才。
邗江春夜园次招同定九穆倩集玉琴斋限韵·其一
作者：龚鼎孳
朝代：明
体裁：七言律诗

一阶芳草下春星，墨静茶香处士庭。幽竹径怜经岁改，名山灯为故人青。歌翻凤琯淹三雅，文快蚕丛辟五丁。鸿聚辄愁乖羽翼，林中何惜倒银瓶。
邗江春夜园次招同定九穆倩集玉琴斋限韵·其二
作者：龚鼎孳
朝代：明
体裁：七言律诗

新诗只字粲华星，似有钧天起洞庭。二月正逢梅信好，扁舟一系柳条青。久知名士龙推邴，今日扬州鹤姓丁。芳阁夜寒花病后，可因嵇阮罄春瓶。
邗江春暮于皇孝威园次辟疆过集用少陵陪郑广文游何将军山林十首之八韵·其一
作者：龚鼎孳
朝代：明
体裁：五言律诗

晴云初卷幔，芳草渐平桥。客至翻红药，人閒即碧霄。闭门春事觉，乘兴野鸥招。扬子能耽寂，玄亭路本遥。
邗江春暮于皇孝威园次辟疆过集用少陵陪郑广文游何将军山林十首之八韵·其七
作者：龚鼎孳
朝代：明
体裁：五言律诗

战场多白马，荒圃独閒云。湖海游仍壮，烟霞隐自文。愁应消月午，悔已过春分。今夕偕孤赏，疏钟梦不纷。
邗江春暮于皇孝威园次辟疆过集用少陵陪郑广文游何将军山林十首之八韵·其三
作者：龚鼎孳
朝代：明
体裁：五言律诗

谢客容高卧，欢来不可支。残英依石磴，饥雁聚春池。二仲狂相就，千秋懒自知。北山松桂约，烟景正纷披。
邗江春暮于皇孝威园次辟疆过集用少陵陪郑广文游何将军山林十首之八韵·其二
作者：龚鼎孳
朝代：明
体裁：五言律诗

花边偕坦步，泉石一时清。林霁从过蝶，庭空已到莺。茶香吴寺雨，莼滑越溪羹。幽事宜晨夕，浮云讶此行。
邗江春暮于皇孝威园次辟疆过集用少陵陪郑广文游何将军山林十首之八韵·其五
作者：龚鼎孳
朝代：明
体裁：五言律诗

日寻萝薜趣，不尽恋林泉。寒食曾中酒，春衣又减绵。贫无逃世法，醉抵买山钱。生事柴门外，惊心涉大川。
邗江春暮于皇孝威园次辟疆过集用少陵陪郑广文游何将军山林十首之八韵·其八
作者：龚鼎孳
朝代：明
体裁：五言律诗

春江离别路，风日奈愁何。垂柳时堪折，青山事尚多。聚星嵇吕驾，对酒短长歌。花径缘君扫，无辞策杖过。
邗江春暮于皇孝威园次辟疆过集用少陵陪郑广文游何将军山林十首之八韵·其六
作者：龚鼎孳
朝代：明
体裁：五言律诗

钩帘春欲暮，高阁柳花香。每爱芳吟满，如逢五月凉。披衣词客到，揽镜远山藏。心迹兼丘壑，馀欢送老苍。
邗江春暮于皇孝威园次辟疆过集用少陵陪郑广文游何将军山林十首之八韵·其四
作者：龚鼎孳
朝代：明
体裁：五言律诗

未嫌花事减，莫负草堂开。此日犹飞絮，天涯况寄梅。幽人多不厌，晴月晚能来。屐齿经行处，香泥破绿苔。
邯郸怀古·其一
作者：龚鼎孳
朝代：明
体裁：七言绝句

争言赵女貌如花，锦瑟珠珰碧玉车。今日丛台香粉散，淡红裙衩罩黄沙。
邯郸怀古·其三
作者：龚鼎孳
朝代：明
体裁：七言绝句

美人一笑态堪怜，容易芙蓉葬宝钿。躄者自知风韵减，也应莫过画楼前。
邯郸怀古·其二
作者：龚鼎孳
朝代：明
体裁：七言绝句

灶下风流事已陈，宫妆沦落怨芳春。为怜举世多厮养，恰称蛾眉有几人。
邯郸怀古·其四
作者：龚鼎孳
朝代：明
体裁：七言绝句

麻诰珠楼丝管催，黄粱倦眼不须开。客愁消得閒歌舞，领取繁香梦一回。
邸怀 其一 眼儿媚
作者：龚鼎孳
朝代：明
体裁：词

桐洗窗纱叶吟秋。翻动一春愁。玉鞭酒市，醒来斜月，醉里朱楼。柔肠憔悴无人见，见即恐花羞。试抛脑后，陡来衾底，又嵌心头。
邸怀 其七 浣溪沙
作者：龚鼎孳
朝代：明
体裁：词

死向云英一哭休。蓝桥风路不中愁。勾符明注小红楼。青鸟梦尝迷绣户，孤鸳冢莫葬芳洲。诉花难放玉搔头。
邸怀 其三 长相思
作者：龚鼎孳
朝代：明
体裁：词

惜花期。订花期。诉向花愁知未知。天怜两道眉。望中疑。梦中疑。斗帐檀丝月午时。香泥塑蝶痴。
邸怀 其二 浣溪沙
作者：龚鼎孳
朝代：明
体裁：词

肠断鸳鸯锦字文。一双疼热在春分。新愁欹枕不能闻。影入菱花留夕照，香凝纨扇忆朝薰。玉窗还肯受殷勤。
邸怀 其五 小重山
作者：龚鼎孳
朝代：明
体裁：词

一缕春心托杜鹃。也防人薄倖、靠青天。琼楼真负凤箫缘。无聊赖、劈碎紫鸳弦。送眼落霞边。只愁深阁里、误芳年。载花那得木兰船。桃叶路、风雨接幽燕。
邸怀 其六 浪淘沙
作者：龚鼎孳
朝代：明
体裁：词

翠幰报花来。春恨重栽。西风吹梦上妆台。旧梦不留新梦远，影里徘徊。客思绕秋苔。铁马惊开。银床冷落薛涛才。细展红香温丽句，一字千猜。
邹君可同年之商南令和雪航韵
作者：龚鼎孳
朝代：明
体裁：七言律诗

立马秋原起暮尘，远心黄绮亦堪邻。全携玉雪梁溪水，一濯风花鄠杜春。行路客怀辛似桂，看人宦味滑于莼。兵车满地愁鸿雁，莫遣文章著过秦。
郝贲如给谏来自济南执手相泣独不待官而归余高其意赋此送之兼叙畴昔亦冀故人风雨空山中时一把吟念我也·其三
作者：龚鼎孳
朝代：明
体裁：七言律诗

采隐高风远市尘，中林猿鹤守松筠。□□□□□□□，□□□□□□□。历下浮云看过雁，狂来终古有垂纶。黄□皂帽风流尽，何地青山挂角巾。
郝贲如给谏来自济南执手相泣独不待官而归余高其意赋此送之兼叙畴昔亦冀故人风雨空山中时一把吟念我也·其二
作者：龚鼎孳
朝代：明
体裁：七言律诗

共立先朝侍从班，□□□□□□□。心知斩马头俱碎，恩许披鳞骨竟还。急雪深灯居士室，轻装大槊太行山。灰心万事空岩里，东海丹霞未可攀。
郝贲如给谏来自济南执手相泣独不待官而归余高其意赋此送之兼叙畴昔亦冀故人风雨空山中时一把吟念我也·其四
作者：龚鼎孳
朝代：明
体裁：七言律诗

丈夫恨事不封侯，壮岁悲歌忽白头。击筑弹筝游侠窟，臂鹰呼狗野云秋。何期忍死存车笠，不分馀年负蒯猴。我自善愁君善病，相逢泣下不能收。
郭裕九祠部以谏药谪归·其一
作者：龚鼎孳
朝代：明
体裁：五言律诗

不意含香省，忧天舌末封。主恩槐里槛，吾道北山筇。防渐先貂珥，居高慎鼓钟。名成非世福，终自羡君宗。
郭裕九祠部以谏药谪归·其三
作者：龚鼎孳
朝代：明
体裁：五言律诗

二妙翩鸣凤，飞章满汉宫。占星嵩室外，梦草日华东。暂命栖岩驾，犹张堕翼弓。辕驹纷长孺，局促已衰翁。
郭裕九祠部以谏药谪归·其二
作者：龚鼎孳
朝代：明
体裁：五言律诗

括囊无不可，天意小臣闻。去国存鼗铎，埋忧托水云。轻装残雪送，战地早春耘。为采千峰药，长生奉圣君。
郭裕九祠部以谏药谪归·其四
作者：龚鼎孳
朝代：明
体裁：五言律诗

何人关庙社，吾世得林皋。李杜家风并，刀圭国事劳。綵衣欢自水，漆室勇难挠。三府匡襄秘，鸣钟枕自高。
酒半戏作
作者：龚鼎孳
朝代：明
体裁：五言律诗

欲雪尊秋格，赊寒护午香。人宜初病后，酒健晚花旁。煮药陋姬倦，探茶省婢忙。身閒兼得侣，柔国署云乡。
酒间作就亭歌赠施愚山少参
作者：龚鼎孳
朝代：明
体裁：古风

扁舟昔作萧滩客，夜市酒残江岸黑。临江江上多青山，閤早知名曾未识。临江江水清濯缨，浩荡白鸥非世情。安得更行万里路，高眠白浪随春酲。何人为筑中林阁，开尊无数风帆落。四围苍翠任凭栏，万竹萧森初解箨。愚楼尽口坐愚山，退食长悲瘠土难。啸傲亭中挥涕泪，宾朋海内忘饥寒。沧洲云树迷晴雾，梦回却忆长安路。就亭高处发高吟，应识当年游子心。
酬别制府王公灿斗·其一
作者：龚鼎孳
朝代：明
体裁：七言律诗

洞壑晴开试马风，郊坰小队出花丛。春星客醉迎舟后，旧雨情深折简中。双屐烟霞归谢朓，一樽吟啸倚山公。即看铜柱铭雄略，拂藓磨崖万仞同。
酬别制府王公灿斗·其二
作者：龚鼎孳
朝代：明
体裁：七言律诗

云霄拜印急南征，百越风烟指顾清。裘带迥开羊传阁，鲸鲵真避亚夫营。但令赤绂同忧国，岂有苍生爱弄兵。醉倚玉壶重把手，故人计日问升平。
酬别赵韫退观察·其一
作者：龚鼎孳
朝代：明
体裁：七言律诗

螺峰细雨长春波，花外冲泥皂盖过。同是转蓬天万里，却怜伏枕鬓双皤。泪悬瘠土颇车甲，心折青云有毕罗。华馆繁星喧枥马，应刘宛雒已无多。
酬别赵韫退观察·其二
作者：龚鼎孳
朝代：明
体裁：七言律诗

空江客思绕啼莺，沙涨青灯锦鲤行。旧雨关河双桨梦，好春愁病一樽情。焚馀谏草金茎湿，袖到新诗玉笛清。多少苍生前席待，年来温树凛公卿。
酬友沂赠别四首·其一
作者：龚鼎孳
朝代：明
体裁：五言律诗

马裘零落尽，失兴剡溪游。借米增行色，临流送野舟。美人劳驿骑，骚怨语灵修。斜日王孙草，经过问故侯。
酬友沂赠别四首·其三
作者：龚鼎孳
朝代：明
体裁：五言律诗

吾道难羁旅，人间况甲兵。江湖凄晚暮，冰雪恋孤清。湘瑟幽兰操，松风傲士盟。劝归悬蒋径，岁色剧峥嵘。
酬友沂赠别四首·其二
作者：龚鼎孳
朝代：明
体裁：五言律诗

琼箫吹恨满，明日又天涯。白堕惟浇赵，青山欲尽淮。锦骢金作埒，花信玉为牌。老大馀消渴，看君十二钗。
酬友沂赠别四首·其四
作者：龚鼎孳
朝代：明
体裁：五言律诗

寒花开小阁，卜夜快吾曾。重见离亭月，相思雪舫灯。一餐依旧雨，万马破层冰。共买何山隐，常春托兴能。
酬叶圣野四首和秋岳韵·其一
作者：龚鼎孳
朝代：明
体裁：五言律诗

赖有朋簪洽，都忘岁序移。繁烟开冻柳，晴雁过征旗。客去柴荆掩，伤多燕雀疑。不知春草碧，还绕茂陵祠。
酬叶圣野四首和秋岳韵·其三
作者：龚鼎孳
朝代：明
体裁：五言律诗

荃蕙纷奇服，蓬蒿聚逸人。一斑惊豹见，万里想鸥驯。暂稳高楼卧，难看雅拜尘。读骚兼纵酒，愁破是芳辰。
酬叶圣野四首和秋岳韵·其二
作者：龚鼎孳
朝代：明
体裁：五言律诗

处约徵微尚，宁希遁世名。江山宽旅客，花鸟动春城。双鬓乾坤改，馀生丧乱轻。未逢嵇阮匹，肆志亦难明。
酬叶圣野四首和秋岳韵·其四
作者：龚鼎孳
朝代：明
体裁：五言律诗

一淹康乐屐，渐屏巨源交。衰凤伤文采，焚琴恕草茆。无家开晚径，与客共春郊。莫浅扶筇兴，林莺出故梢。
酬园次赠别三首·其一
作者：龚鼎孳
朝代：明
体裁：五言律诗

高枕无林涧，伤心赋远游。海云低画角，寒日下轻舟。岁晏人离索，兵深雁阻修。眼中车马客，金穴已通侯。
酬园次赠别三首·其三
作者：龚鼎孳
朝代：明
体裁：五言律诗

蓬飘多难后，进食费招延。虎豹乡难老，蟫鱼字未仙。小山丛桂梦，芳讯早梅篇。玉案清无敌，吟灯伴晚钿。
酬园次赠别三首·其二
作者：龚鼎孳
朝代：明
体裁：五言律诗

芜城衰柳下，小艇坐诸君。寒色虚樽酒，征帆动夕曛。家贫移棹雪，人静系停云。鲍谢怜词赋，投戈或右文。
酬宗定九除夕寒食见忆二诗·其一
作者：龚鼎孳
朝代：明
体裁：七言律诗

狂奴故态已全除，鼎足犹嫌买菜书。望岫久宜归倦鸟，过河安用泣枯鱼。椒花夜媚遥天碧，杨柳秋惊客鬓疏。惆怅危澜魂乍返，银筝金管雪消初。
酬宗定九除夕寒食见忆二诗·其二
作者：龚鼎孳
朝代：明
体裁：七言律诗

花发蕃釐忆洞箫，天风今夕送归�。人怜中酒春三月，梦讶闻歌廿四桥。交道艰难存雨雪，畏途曲折列耕樵。卧游图画推宗炳，为报中林有挂瓢。
酬宗定九除夕寒食见忆二诗·其二
作者：龚鼎孳
朝代：明
体裁：七言律诗

花发蕃釐忆洞箫，天风今夕送归𦨣。人怜中酒春三月，梦讶闻歌廿四桥。交道艰难存雨雪，畏途曲折列耕樵。卧游图画推宗炳，为报中林有挂瓢。
酬曹澹馀宗伯雨后晓行河畔之作
作者：龚鼎孳
朝代：明
体裁：七言律诗

晨光雨色两冥濛，人在荷香竹露中。傍舍鸥添芳溆水，披襟燕报远林风。天心宵旰三农见，辇路云烟万井通。吟啸觇公匡济切，为霖应羡古今同。
酬秋林惠所作画
作者：龚鼎孳
朝代：明
体裁：七言律诗

北苑大痴寥落后，何人放笔写苍山。清凉江海开茆宇，日夕风尘长道颜。吾土几时消盗贼，老夫有兴阻跻攀。依依乡语衔杯久，白帢青鞋羡汝閒。
酬药生使君九日遣吏人送酒兼忆同社诸子
作者：龚鼎孳
朝代：明
体裁：七言律诗

邗沟杨柳接芙蓉，烟雨荒台别绪重。到雁吏传萸社酒，怀人秋度海陵钟。寒城菊放喧吹帽，官阁灯青想听蛩。蓬迹自怜辞桂树，小山正有八公从。
酬谭公子过饮得树斋留别·其一
作者：龚鼎孳
朝代：明
体裁：七言绝句

幽篁拂槛露沾衣，秋到闲门无是非。才报片帆疏柳外，客心争逐早鸿飞。
酬谭公子过饮得树斋留别·其二
作者：龚鼎孳
朝代：明
体裁：七言绝句

绿浪红栏月正明，清沙寒戏白鸥轻。过江醉酹金焦酒，洗尽新亭战鼓声。
酬赠吕正始·其一
作者：龚鼎孳
朝代：明
体裁：五言律诗

词客偏遭遇，青云早建旄。出山占世瑞，命酒露人豪。物态工金穴，兵声急铠曹。喜传新句至，秋压太行高。
酬赠吕正始·其三
作者：龚鼎孳
朝代：明
体裁：五言律诗

我爱周公瑾，凝香坐拥旄。交同深缟带，驾只命贤豪。丝竹娱安石，梅花恋水曹。佳人今再得，玉峙两峰高。
酬赠吕正始·其二
作者：龚鼎孳
朝代：明
体裁：五言律诗

群公雠党锢，百里困征旄。书并邹阳上，名先皇甫豪。梦回看北阙，云暗忆西曹。指点晨星侣，梁鸿庑竟高。
酬赠吕正始·其四
作者：龚鼎孳
朝代：明
体裁：五言律诗

宣室重前席，横经胜秉旄。壶冰一壑静，匣剑万夫豪。上第推文苑，诸生重议曹。羡君摇彩笔，铃阁五云高。
酬雪航见答二首·其一
作者：龚鼎孳
朝代：明
体裁：七言律诗

廓落金门大隐心，五湖梦岂斗朝簪。羊肠得汝堪晨夕，笼性论交自浅深。市起羽声愁击筑，爨留焦尾感焚琴。谋欢正藉中山酿，典午人才首竹林。
酬雪航见答二首·其二
作者：龚鼎孳
朝代：明
体裁：七言律诗

马上相逢揖玉鞭，别来蓬鬓各风烟。游同季重称才子，哭为长沙损少年。万里白鸥波浩荡，一钩寒月夜联娟。贞元朝士同花尽，晞发云泉付醉眠。
醉中歌赠黄甫及用于皇韵
作者：龚鼎孳
朝代：明
体裁：古风

昨夜酒徒醉欲死，扶携赖有东邻子。入门一事记不真，芒鞋双足沾泥尘。青灯木榻便横卧，酒语烂熳犹风神。梦回失笑此何处，东方已白鸡喧邻。微忆醉中错呼名字不嗔怒，黄子与我意气亲。我与黄子相逢不迟亦不早，旧年同踏台城草。岁暮金阊三日聚，今年同客西陵春又老。白眼穷途几聚散，眼中交道悠悠何足叹。与君狂歌纵酒四海心相知，纷纷青云名字徒尔为。
醉后又和澹心韵
作者：龚鼎孳
朝代：明
体裁：古风

何夜花前人杂坐，团扇清歌香婀娜。但爱玉雪当筵生，顿忘枕簟秋宵破。茶村诗是飞仙人，海月江烟供咳唾。轸石前身自摩诘，辋川泉壑曾兵火。钓台扁舟柳巷花，当时多怪颇少可。茱萸才把头已白，一雁霜天肠欲剉。戆叟家邻孝侯台，卓然大节老不堕。太行之云明圣湖，叉手风霞万山播。偶尔得意亲酒杯，一石狂言遂扬簸。浣花溪边梧竹秋，诗成节目多磊砢。鲍谢才奇况盛年，薇蕨空山志何果。勿忧龙战起玄黄，申屠易远君宗祸。世事纷纭一醉眠，与我周旋宁作我。南郭隐几殊嗒然，西牖残樽太无那。酒阑月落还羹汤，客子已饱愁复饿。谢公啸咏真雄才，棋屐不使粗心过。勿言宣室召长沙，屈宋于今正虚左。好持花鸟傲风云，谁向江山悲坎坷。铜街戍鼓夜寂寥，为公一损中宵卧。万事烟波让野夫，惊涛急望清流柁。
醉落魄·饮遂初芍药花下
作者：龚鼎孳
朝代：明
体裁：词

匀朱衬绿。碧阑干瘦繁香束。杨妃卯醉春山蹙。央托金铃，回避游蜂毒。沉香亭北娇姿独。明霞笼定胭脂曲。东君著意偎怜熟。舞罢留仙，绣袜当风蹴。
醉落魄·饮遂初芍药花下
作者：龚鼎孳
朝代：明

匀朱衬缘。碧阑干瘦繁香束。杨妃卯醉春山蹙。央托金铃，回避游蜂毒。沉香亭北娇姿独。明霞笼定胭脂曲。东君著意隈怜熟。舞罢留仙，绣袜当风蹴。
醉蓬莱·为仲弟孝绪寿，用叶少蕴上巳韵
作者：龚鼎孳
朝代：明
体裁：词

快花前樽满，十里笙箫，画船来去。追数流光，叹年年征旅。雁塞蛟宫，越旗江火，隔对床风雨。乱后重逢，篝灯如梦，客怀难语。散骑身强，士龙名重，天海行藏，肯同绕絮。舞槊徵歌，笑绛矾何处。去国雄姿，凭高青眼，渐斗横银浦。白首相看，丹霄过我，更拈吟句。
醉蓬莱·为仲弟孝绪用叶少蕴上巳韵
作者：龚鼎孳
朝代：明

快花前樽满，十里笙箫，画船来去。追数流光，叹年年征旅。雁塞蛟宫，越旗江火，隔对床风雨。乱后重逢，篝灯如梦，客怀难语。散骑身强，士龙名重，天海行藏，肯同绕絮。舞槊征歌，笑绛樊何处。去国雄姿，凭高青眼，渐斗横银浦。白首相看，丹霄过我，更拈吟句。
采桑子 其二 赠谢朴先
作者：龚鼎孳
朝代：明

欢场谁记多情句，四海知音。红泪难禁。病后人怜风露深。绣裙团扇当年事，的的酸心。别恨侵寻。耐得雕栏玉楼沉。
采桑子·赠徐木千
作者：龚鼎孳
朝代：明
体裁：词

韦曲城南天尺五，帘底春星。玉笛微停。唱到销魂不忍听。并肩一刻浓香坐，消受亭亭。花雾濛冥。莫遣银灯近画屏。
采桑子·赠徐木千
作者：龚鼎孳
朝代：明

韦曲城南天尺五，帘底春星。玉笛微停。唱到销魂不忍听。并肩一刻浓香坐，消受亭亭。花雾濛冥。莫遣银灯近画屏。欢场谁记多情句，四海知音。红泪难禁。病后人怜风露深。绣裙团扇当年事，的的酸心。别恨侵寻。耐得雕栏玉楼沉。
采桑子·赠谢朴先
作者：龚鼎孳
朝代：明
体裁：词

欢场谁记多情句，四海知音。红泪难禁。病后人怜风露深。绣裙团扇当年事，的的酸心。别恨侵寻。耐得雕栏玉漏沉。
重为友沂所欢题扇
作者：龚鼎孳
朝代：明
体裁：七言律诗

王郎天壤竟情多，宋玉衣香许拂罗。花下每分平叔粉，人间谁记念奴歌。晓风残月春如此，细雨轻帆愁奈何。讶道妆成临镜立，须眉巾帼一时讹。
重九前一日再集绮季水阁用少陵九日诸人集于林韵同于皇稼公澹心于久家弟孝绪同赋·其一
作者：龚鼎孳
朝代：明
体裁：五言律诗

九日明朝是，阴晴卜屡非。安能古台上，各带秋星归。水槛晚仍坐，好山青复微。快游险亦足，沾湿还褰衣。
重九前一日再集绮季水阁用少陵九日诸人集于林韵同于皇稼公澹心于久家弟孝绪同赋·其二
作者：龚鼎孳
朝代：明
体裁：五言律诗

九日明朝是，衔杯万事非。且留斋日酒，烂醉菊花归。煨芋香真满，持螯计不微。高城看秋色，先上薜萝衣。
重九前一日雨中社集同苍舒清瑟达旨
作者：龚鼎孳
朝代：明
体裁：七言律诗

金铜一涕老吾侪，暮草含凄绿上阶。晋代衣冠存白社，隋堤风雨妒青鞋。茶瓜昼永谈胜酒，瓢笠人过秋满斋。幽兴不辞随地惬，无家安问木兰柴。
重九前二日圣秋园次携具过春帆招同陈宗来刘玉少饮中叠前韵
作者：龚鼎孳
朝代：明
体裁：古风

地亦非泉石，却扫閒扉蒙帝力。人亦非嵇阮，唤作酒徒计颇得。二仲载酒春帆前，秋花正吐黄金钱。此地久无车骑迹，故人煖眼何缠绵，寒蜂野蝶俱翩翩。老树南窗堪企足，沙柳当门山在目。依然明月到贫家，翻爱西风独悽肃。孟公入坐清且和，公干不辞晨夕过。主人执戟两司马，纵逢醉尉无谁何。岁寒今古徵交契，安用魏其悲失势。羊肠荆棘路漫漫，但饮能宽头鬓斑，桂丛况有淮南山。相期九日临高台，山阴有客招不来，茱萸忍负他乡杯。龙爪年年一醉足，相思人摘湘潭菊。江左诸君应捧腹，插花竟恋西山麓。人生重九兼寒食，天气殊佳那易得。但无风雨即遨游，并日歌呼休偃息。
重九后一日姜如农招同罗讱庵曹惕乾园亭宴集限缠字韵·其一
作者：龚鼎孳
朝代：明
体裁：七言律诗

虚堂灯火菊花天，何处衣香一粲然。人似宾鸿来万里，月当秋霁发孤妍。频浇醽醁怜金尽，醉典袈裟作锦缠。莫近璚箫闻玉树，恐令清泪湿芳筵。
重九后一日姜如农招同罗讱庵曹惕乾园亭宴集限缠字韵·其二
作者：龚鼎孳
朝代：明
体裁：七言律诗

黄鹄分飞蓟北天，几年音梦各茫然。相看蓬鬓风烟老，暂遣花愁月露妍。过雨螀喧金屈戍，逐香蝶绕绣行缠。深灯薄醉嫌催骑，雄辩才闻起四筵。
重别于皇于淮阴
作者：龚鼎孳
朝代：明
体裁：七言绝句

心知欲别黄河岸，月入前林夜倍幽。沙雁一行残酒外，钧台偏系五更舟。
重过京口感怀同孟贞子翥作·其一
作者：龚鼎孳
朝代：明
体裁：七言绝句

年年秋尽片帆过，风起扬聆一浩歌。落日雁鸿南树尽，隔江车马北音多。
重过京口感怀同孟贞子翥作·其三
作者：龚鼎孳
朝代：明
体裁：七言绝句

带甲乾坤生事微，河山临眺一沾衣。渡江名士沦亡尽，独有金焦驻落晖。
重过京口感怀同孟贞子翥作·其二
作者：龚鼎孳
朝代：明
体裁：七言绝句

北固楼台接建康，大江东下水汤汤。英雄广武空馀恨，意气孙刘亦莫当。
重过京口感怀同孟贞子翥作·其四
作者：龚鼎孳
朝代：明
体裁：七言绝句

寄奴秋草碧连天，万甲蕲王散晓烟。谁遣江潮销铁锁，似闻歌舞隘楼船。
重过茶村草堂
作者：龚鼎孳
朝代：明
体裁：古风

但坐爱秋阴，颜色一何苦。俯视落叶深，仰视茅屋古。由来旷士心，天遣百忧聚。歌哭不敢明，惨澹如欲雨。床头瓮虽竭，斯意吾忍吐。当时饥凤轩，杯行尚堪数。苍苍各揽鬓，残日渐踰午。不知醉饱人，端居复奚取。
重送榕庵郡伯和子俶韵·其一
作者：龚鼎孳
朝代：明
体裁：七言绝句

颍川渤海古难俦，五马高名动帝州。预识夜光秋壑冷，一条冰照赐书楼。
重送榕庵郡伯和子俶韵·其七
作者：龚鼎孳
朝代：明
体裁：七言绝句

白茆楼盖岘山游，八咏从知敌隐侯。批尾帖裁官库纸，王家兄弟总风流。
重送榕庵郡伯和子俶韵·其三
作者：龚鼎孳
朝代：明
体裁：七言绝句

花落桑乾客袂分，一麾江海自青云。要人车骑从来少，不学延之咏五君。
重送榕庵郡伯和子俶韵·其二
作者：龚鼎孳
朝代：明
体裁：七言绝句

汉畤春开太乙祠，赋成五色补天丝。争誇鸑鷟巢阿阁，始信麒麟带好儿。
重送榕庵郡伯和子俶韵·其五
作者：龚鼎孳
朝代：明
体裁：七言绝句

宛雒风烟旅病侵，栖枝弱鸟杞天心。地连五岭愁豺虎，不及侯门膝席深。
重送榕庵郡伯和子俶韵·其八
作者：龚鼎孳
朝代：明
体裁：七言绝句

客嘲宾戏老西京，雌伏全忘羽翮轻。一笛红亭吹落月，青衫罢酒不胜情。
重送榕庵郡伯和子俶韵·其六
作者：龚鼎孳
朝代：明
体裁：七言绝句

街亭鼓罢战尘黄，残垒崆峒旧郁苍。下教吏民先节义，风云人解羡西杨。
重送榕庵郡伯和子俶韵·其四
作者：龚鼎孳
朝代：明
体裁：七言绝句

十年江国赋无衣，兵后人寻巷陌归。轺盖行春高一丈，好看麦陇雉朝飞。
重阳招诸子登雨花台晚集小斋限韵四首·其一
作者：龚鼎孳
朝代：明
体裁：五言律诗

路入霜林细，江涵野色重。秋真晴碧草，身忽俯长松。旧国砧偏急，深樽雁一逢。长干烟雾里，风叶到疏钟。
重阳招诸子登雨花台晚集小斋限韵四首·其三
作者：龚鼎孳
朝代：明
体裁：五言律诗

落日催归屐，欢场试更登。酒香沾玉笛，秋色好金陵。杨柳微藏月，星河欲乱灯。向来萧瑟意，歌舞尚堪凭。
重阳招诸子登雨花台晚集小斋限韵四首·其二
作者：龚鼎孳
朝代：明
体裁：五言律诗

万山青酒幔，一半入残阳。帆外愁长路，花前得故乡。烟波天浩浩，陵阙晚苍苍。渐觉林枫变，高城已薄霜。
重阳招诸子登雨花台晚集小斋限韵四首·其四
作者：龚鼎孳
朝代：明
体裁：五言律诗

上下床休问，醉中湖海高。百年今野屩，万事只芳醪。挝鼓回风日，张罗慎羽毛。不知秋烂熳，几客到蘅皋。
金阊行为辟疆赋
作者：龚鼎孳
朝代：明
体裁：古风

暮春柳花吹雪香，故人坐我芙蓉堂。酒酣烛跋诗思歇，欲言不言还进觞。共请故人陈夙昔，十年前作金阊客。朱颜锦瑟正当楼，妙舞清歌恒接席。是时江左犹清平，吴趋美人争知名。珊瑚为鞭紫骝马，嫣然一笑逢倾城。虎丘明月鸳鸯桨，经岁烟波独来往。茶香深夕玉纤纤，隋珠已入秦箫掌。窦霍骄奢势绝伦，雕笼翡翠可怜身。至今响屧廊前水，犹怨苧萝溪上春。临风惆怅无人见，双成烟雾回鸾扇。绮阁青灯伴药垆，桃花瘦尽春酲面。横塘风好不回船，锲臂缘深子夜前。促坐已交连理树，同心宁学独枝莲。桃叶渡江还用楫，龙舟锦缆开欢靥。孙刘事去水汤汤，金焦两点飞蝴蝶。登山临水送将归，裛粉亲沾游子衣。木刻斑骓人独去，啼憎乌桕手难挥。憔悴空闺衣带缓，刀环梦逐征鸿断。桂华清露碧成团，鸣榔到日秋光满。乍离乍合事无端，不赠当归赠合欢。侠骨自能轻远道，长思不待祝加餐。尔时结交多畏友，正色相规言不苟。幡然意气重金钗，急之勿失真佳偶。片帆东下舞衣斑，又载明妆江上还。风雨熟经杨子渡，车轮长转望夫山。殷勤为信玄霜约，四海肝肠谁可托。翩然一片有心人，义重恩多沁芗泽。黄衫骢马此缘奇，玉镜台前鬓影移。岂有鸾鎞堪浪掷，百年天意在蛾眉。七宝装车九霞幔，支机星彩摇银汉。雍睦能调沩汭琴，幽贞对举梁鸿案。南陔天壤乐难支，鸠杖双扶上寿时。花竹一门封太古，始知佳妇似佳儿。风尘动地人蓬转，潘鬓萧疏沈郎倦。桃笙玉臂自支持，患难深情于此见。牙签湘轴静经营，馀事文人标格清。花里抽毫香博士，林中掠鬓女书生。辟疆约略言如此，双颊津津犹未已。黄鸡三唱晓釭青，浮白高歌送吾子。忆君四十是明朝，清酒平原兴已饶。一下缑山黄鹤背，杨州桥上听吹箫。人生此日称强仕，萧然独著名山史。柴桑岁月义熙馀，薇蕨山川朴巢似。餐霞吐玉剩风流，南岳西川万里游。子安年少推才子，今日相逢未白头。旗亭好句双鬟谱，寒食东风动人主。羽猎长杨又一时，谁令英雄老歌舞。尽道元方孝友偏，平生隐德梦中传。板舆裋褐清门里，千尺松筠结大年。更起为君酌一斗，神仙游戏藏花酒。不须遥羡白云乡，栖乌各有长干柳。
金陵篇用李空同汉京篇韵
作者：龚鼎孳
朝代：明

六代丛金粉，千门艳绮罗。笙歌横玉阙，楼阁傍银河。银河玉阙伤心丽，垂柳曾笼王谢第。朱门双燕自翩跹，琼树三山空掩蔽。杜鹃春望隔天津，璧月临春更有人。羽书禁闼床皆满，祠庙青溪祷不神。相府衙兵森子弟，戟门夜识金银气。秦宫貂珥逼将军，李广戈矛偿醉尉。夕烽飞过广陵城，小队传呼宫辇行。官里别驱黄幄去，六军亲倒翠旗迎。帘前墨敕夸行在，河上楼船陨将星。幡出石头王迹地，表书铁券世家名。繁华久触高明忌，满目新亭人似寐。长堑偏容鼓角过，斜阳最耐兴亡事。台城白日乱鸦号，复道香尘长野蒿。宝钿妆成云易散，珠扉花冷月空高。世事从来多反覆，沧桑眼底翻陵谷。当年刀笔太纵横，此日风云纷角逐。金陵萧瑟剧堪怜，旧内钟山本接连。不见五陵裘马外，麒麟还对玉衣眠。
金陵篇用李空同汉京篇韵
作者：龚鼎孳
朝代：明
体裁：古风

六代丛金粉，千门艳绮罗。笙歌横玉阙，楼阁傍银河。银河玉阙伤心丽，垂柳曾笼王谢第。朱门双燕自翩跹，琼树三山空掩蔽。杜鹃春望隔天津，璧月临春更有人。羽书禁闼床皆满，祠庙青溪祷不神。相府衙兵森子弟，戟门夜识金银气。秦宫貂珥逼将军，李广戈矛偿醉尉。夕烽飞过广陵城，小队传呼宫辇行。官里别驱黄幄去，六军亲倒翠旗迎。帘前墨敕誇行在，河上楼船陨将星。幡出石头王迹地，表书铁券世家名。繁华久触高明忌，满目新亭人似寐。长堑偏容鼓角过，斜阳最耐兴亡事。台城白日乱鸦号，复道香尘长野蒿。宝钿妆成云易散，珠扉花冷月空高。世事从来多反覆，沧桑眼底翻陵谷。当年刀笔太纵横，此日风云纷角逐。金陵萧瑟剧堪怜，旧内钟山本接连。不见五陵裘马外，麒麟还对玉衣眠。
钟梅臣侍郎出参陇右·其一
作者：龚鼎孳
朝代：明
体裁：七言律诗

韦曲飞花绕暮莺，上卿羽盖急西征。庙堂自倚金城略，父老重瞻玉节行。万里河湟吹角罢，诸羌烟火近边耕。到官条教知宽简，丹笔年来助好生。
钟梅臣侍郎出参陇右·其二
作者：龚鼎孳
朝代：明
体裁：七言律诗

翟公门径碧苔寒，玉轸钟期兴屡宽。去住一时同断梗，风沙五月到皋兰。红亭笛放南星尽，青嶂天连北极看。铃阁更筹前席问，舍人装总惯长安。
钱塘江行杂诗·其一
作者：龚鼎孳
朝代：明
体裁：五言律诗

尘梦空江净，天风不厌喧。橹柔轻白浪，山妙领黄昏。多难扁舟得，当年画角屯。倦飞真一笑，归鸟遍遥村。
钱塘江行杂诗·其三
作者：龚鼎孳
朝代：明
体裁：五言律诗

客路逢初降，离愁入夜纷。人还吴苑雪，梦驻越溪云。灯火衣香见，江山戍柝闻。何时操作罢，同钓五湖濆。
钱塘江行杂诗·其二
作者：龚鼎孳
朝代：明
体裁：五言律诗

霸业消烟水，潮荒万弩风。片帆残照下，孤月乱流中。归马方嘶北，征鸿日向东。喜闻金革定，丹壑纵衰翁。
铅山河口舟中·其一
作者：龚鼎孳
朝代：明
体裁：五言律诗

一峰惊壁立，拔地出波心。鸟道攀真绝，鸥沙洑易深。经霜丛筱碧，近水古苔阴。极目荒寒外，飞云亦满林。
铅山河口舟中·其二
作者：龚鼎孳
朝代：明
体裁：五言律诗

江阔初移枻，残冬晷易斜。断云生远浦，枯竹夹山家。岸草冥冥雨，风篙淰淰花。鹅湖悬一水，闻道鬓先华。
铜陵道中乘风急渡
作者：龚鼎孳
朝代：明
体裁：五言律诗

断岸缘江曲，鸣沙激浪崩。斗蛟疑石峡，使马下铜陵。路入乡心疾，山连午翠蒸。楼船王浚日，风利想奔腾。
锁寒窗·闻子规，用周美成寒食韵
作者：龚鼎孳
朝代：明
体裁：词

幔卷红楼，兰釭写影，玉蟾窥户。枝头一派，送到落花风雨。对青山、泪珠暗抛，断魂说向天涯语。为个人憔悴，丝丝蓬鬓，十年军旅。春暮。牵衣处。有柳外鹂双，桑间马五。湖光潋滟，供奉莺俦鸳侣。忆故园、寒食清明，紫骝碧草依旧否。怕人归、满眼斜阳，画角围芳俎。
锁窗寒·闻子规用周美成寒食韵
作者：龚鼎孳
朝代：明

幔卷红楼，兰缸写影，玉蟾窥户，枝头一派，送到落花风雨。对青山、泪珠暗抛。断魂说向天涯语。为个人憔悴，丝丝蓬鬓，十年军旅。春暮。牵衣处。有柳外鹂双，桑间马五。湖光潋滟，供奉莺俦鸳侣。忆故园、寒食清明，紫骝碧草依旧否。怕人归、满眼斜阳，画角围芳俎。
锁阳台·重游京口用周美成怀钱塘韵
作者：龚鼎孳
朝代：明

楼枕层涛，屏横遥翠，捲帘多少黄昏。西风客到，江蓼剪江村。一派天台旧路，金舆送、七宝霞裙。差侥幸，云阶叹息，阮肇不曾闻。墙东诸女伴，苍苔共踏，争拾香尘。为映花人面，常梦题门。记得妆台小妹，看看改、芳岁天孙。青山外，六朝明月，留照绮罗春。
锁阳台·重游京口，用周美成怀钱塘韵
作者：龚鼎孳
朝代：明
体裁：词

楼枕层涛，屏横遥翠，卷帘多少黄昏。西风客到，红蓼剪江村。一派天台旧路，金舆送、七宝霞裙。差侥倖，云阶叹息，阮肇不曾闻。墙东诸女伴，苍苔共踏，争拾香尘。为映花人面，常梦题门。记得妆台小妹，看看改、芳岁天孙。青山外，六朝明月，留照绮罗春。
镇帅公言侯公枉送三水即席留别·其一
作者：龚鼎孳
朝代：明
体裁：七言律诗

春潮牙戟动军城，柳幔红亭逐早莺。沙路手携征裌煖，风灯心傍细樽倾。移花正爱千山晓，赠研真知一水清。已遣客愁离瘴海，片云回首故人情。
镇帅公言侯公枉送三水即席留别·其二
作者：龚鼎孳
朝代：明
体裁：七言律诗

京雒朋簪盍爽鸠，几年春草梦朱斿。客逢穷路偏青眼，泪洒苍生并白头。铁甲只今销战伐，珠崖还拟罢徵求。勿嫌秉纛淹归衮，将相同关庙社忧。
长安中秋对月行 其一 用少陵相从行赠严二别驾韵
作者：龚鼎孳
朝代：明
体裁：古风

一年一明月，蹉跎照白首。今年看月长安市，百感中宵无不有。长卿四壁生事拙，娇女离膝况已久。纵横老泪落杯酒，寒飙木叶相吟吼。白榆青桂何历历，鹑衣击柝铜街走。甘泉龙旂回白日，辛苦调羹望造膝。昆明夜火捷骑悬，那许风尘暗如漆。即知玉笛静关塞，更遣浮云散箕毕。秋风蔀屋征敛稀，懒我支床任衰疾。乌鹊平牵万里愁，天门永夜心悠悠。清辉咫尺一相望，才堕西岩不易求。
长安中秋对月行 其二 用少陵苏端醉歌韵
作者：龚鼎孳
朝代：明
体裁：古风

去年此日长干道，啼乌月出清溪早。繁丝急管张高宴，隐囊杂坐凭秋草。诗成馀霞动风柳，曲罢寒星饮苍昊。山灵岂献猿鹤嘲，夜珠正爱鱼龙抱。长镵茯苓拟独斸，玉盘橙齑快共捣。何期扁舟戴雪出，顿令华鬓添霜槁。岂无春月与春花，欢场愁多翻易老。三夏偃蹇惟药物，逡巡秋深无一好。即今皓魄重团圞，几见侠少随倾倒。百年蓬转实自厌，四海桂丛尚难保。安能拂衣归去来，明月长伴鹦鹉杯。绕床弹指夜刺促，上尊养牛何用哉。请君更扫生公石，醉歌烂熳眠紫苔，千春乐极销悲哀。
长安初春同诸子赋
作者：龚鼎孳
朝代：明
体裁：七言律诗

椒花寒尽迓芳辰，节物萧斋未尽贫。冰雪到门惧万里，风烟经乱又三春。难忘碧草回晴岳，不信深樽隔市尘。乞得閒身与明月，此宵真属太平人。
长安寄怀
作者：龚鼎孳
朝代：明
体裁：七言绝句

才解春衫浣客尘，柳花如雪扑纶巾。閒情愿趁双飞蝶，一报朱楼梦里人。
长干秋兴·其一
作者：龚鼎孳
朝代：明
体裁：五言律诗

烟树南朝阔，征鸿自远方。屐逢晴日健，鬓对老秋苍。孙楚楼千载，桓伊笛一航。登临幽兴惬，为劝缓浮湘。
长干秋兴·其七
作者：龚鼎孳
朝代：明
体裁：五言律诗

残僧秋院寂，木杪见柴关。帻岸陶潜酒，楼平谢客山。日携筇杖出，看罢菊花还。他夕扁舟梦，能忘白鹭湾。
长干秋兴·其三
作者：龚鼎孳
朝代：明
体裁：五言律诗

天空秋杵急，林僻午钟微。故国经霜早，青山到客稀。开樽先落帽，听雁试沾衣。俯仰来吴楚，寒涛夹岸飞。
长干秋兴·其九
作者：龚鼎孳
朝代：明
体裁：五言律诗

宋玉悲生事，登台万里秋。即今芳草暮，终古大江流。紫鸽翔朱塔，黄云吐戍楼。诸君南渡日，醉梦已封侯。
长干秋兴·其二
作者：龚鼎孳
朝代：明
体裁：五言律诗

倚石云萝密，横空碧岫长。川原犹景物，天地正戎行。秋好安萧瑟，台高逼混茫。澄江销客恨，不拟醉为乡。
长干秋兴·其五
作者：龚鼎孳
朝代：明
体裁：五言律诗

新亭杯酒后，哭叹已无人。斜日楼台出，行歌蕙草春。围棋消几屐，举扇障何尘。采药千峰晚，萧条惜此身。
长干秋兴·其八
作者：龚鼎孳
朝代：明
体裁：五言律诗

百战楼船地，三秋橘柚天。高云孤鸟没，古道夕阳悬。虎踞遗雄迹，鸥行媚远川。关河王气外，落木浩无边。
长干秋兴·其六
作者：龚鼎孳
朝代：明
体裁：五言律诗

花月长干里，欢娱子夜歌。何年清角动，一望野云多。故老晨星散，馀生醉梦过。悠悠沧海上，羽檄乱烟蓑。
长干秋兴·其十
作者：龚鼎孳
朝代：明
体裁：五言律诗

欲采芙蓉去，风波不可行。幽花偏绕寺，衰柳故临城。世事愁难老，秋潮晚自鸣。茫茫关百虑，洗马若为情。
长干秋兴·其四
作者：龚鼎孳
朝代：明
体裁：五言律诗

莫送凭高目，台城有暮烟。乌衣人欲尽，璧月语空妍。云卧何年事，江撑半壁天。尽知沧海异，平楚竟苍然。
长相思·其三
作者：龚鼎孳
朝代：明

惜花期，订花期。诉向花愁知未知。天怜两道眉。望中疑，梦中疑。斗帐檀丝月午时。香泥塑蝶痴。
长相思·其三
作者：龚鼎孳
朝代：明

惜花期，订花期。诉向花愁知未知。天怜两道眉。望中疑，梦中疑。斗帐檀丝月午时。香泥塑蝶痴。似多情。似无情。玉艳心情是怎生。春衫记不明。长歌行。短歌行。多少柔肠撺掇成。流莺只一声。
长相思·其四
作者：龚鼎孳
朝代：明
体裁：词

似多情。似无情。玉艳心情是怎生。春衫记不明。长歌行。短歌行。多少柔肠撺掇成。流莺只一声。
长相思·和其年韵同前
作者：龚鼎孳
朝代：明

倒芳卮。诉芳卮。纵不相怜也莫辞，欢多那易离。恼杨至，惜杨枝。对此青青我鬓丝。腰肢问小时。
长相思·和其年韵，同前
作者：龚鼎孳
朝代：明
体裁：词

倒芳卮。诉芳卮。纵不相怜也莫辞。欢多那易离。恼杨枝。惜杨枝。对此青青我鬓丝。腰肢问小时。
閒居杂感·其一
作者：龚鼎孳
朝代：明
体裁：六言诗

远志悔成小草，残生老作孤蓬。借问鸣钟邸阁，何如避世墙东。
閒居杂感·其七
作者：龚鼎孳
朝代：明
体裁：六言诗

任取黄金作埒，平誇火齐堆盘。去矣无妨吾事，先生福是渔竿。
閒居杂感·其三
作者：龚鼎孳
朝代：明
体裁：六言诗

霄汉渐回尘梦，薜萝未解初衣。天风乘兴来往，不为鲈鱼乞归。
閒居杂感·其二
作者：龚鼎孳
朝代：明
体裁：六言诗

团扇金风初度，寒鸦日影频移。三十六宫明白，有人不怨蛾眉。
閒居杂感·其五
作者：龚鼎孳
朝代：明
体裁：六言诗

也知玄白难解，颇著文章自娱。四十万言何物，至今饱杀侏儒。
閒居杂感·其八
作者：龚鼎孳
朝代：明
体裁：六言诗

騕袅空闻买骨，娉婷转薄行媒。莫讶介推辞禄，看人万事心灰。
閒居杂感·其六
作者：龚鼎孳
朝代：明
体裁：六言诗

无家堪栽五柳，有国长名大槐。三百六十日醉，画眉不碍清斋。
閒居杂感·其四
作者：龚鼎孳
朝代：明
体裁：六言诗

平津有扫门客，中散成绝交书。任卿自用卿法，而吾亦爱吾庐。
闰三月十二日张司空招集慈仁寺看海棠余与洞门先至·其一
作者：龚鼎孳
朝代：明
体裁：七言律诗

松阴到寺人寂寂，花枝当昼烟冥冥。风轻乱红时一下，雨过嫩苔无数青。乍喜素瓷倾碧乳，恰闻幽鸽翻檐铃。主人不来客坚坐，即拚骑马冲春星。
闰三月十二日张司空招集慈仁寺看海棠余与洞门先至·其二
作者：龚鼎孳
朝代：明
体裁：七言律诗

昨日王家好亭馆，短箫横笛花飞翻。只愁风雨太狼籍，岂意朋辈重攀援。游骑颇闻减韦曲，驺车还幸过慈恩。辛彝渐落杨柳长，西陵胜事从公论。
闻二月十一日季天中给谏殁于谪所用少陵折槛行韵遥吊之
作者：龚鼎孳
朝代：明
体裁：古风

关外音书那频见，手披谏草人犹羡。可怜白发倚陔云，却遣青春逐飞电。至尊尚念披鳞人，魂归塞垒悲嶙峋。敢云逢比非俊物，尧舜自有皋夔臣。
闻窗偶感·其一
作者：龚鼎孳
朝代：明
体裁：七言绝句

四海云山对索居，无家何地老樵渔。箧书渐入烟波事，不信中朝记忆疏。
闻窗偶感·其七
作者：龚鼎孳
朝代：明
体裁：七言绝句

五岳相看眼白青，向平婚嫁不须经。名山正讶幽人寂，天上科条到客星。
闻窗偶感·其三
作者：龚鼎孳
朝代：明
体裁：七言绝句

养拙青霞忘岁年，更无姓氏五侯前。开樽不尽飞扬色，独欠袈裟上酒船。
闻窗偶感·其九
作者：龚鼎孳
朝代：明
体裁：七言绝句

一丘端合置潜夫，公等东华傲五湖。颇咎季鹰秋兴浅，至今朝士怪莼鲈。
闻窗偶感·其二
作者：龚鼎孳
朝代：明
体裁：七言绝句

他乡林壑自相亲，为报天关虎豹嗔。谁代江湖鸣得意，云霄却忌住山人。
闻窗偶感·其五
作者：龚鼎孳
朝代：明
体裁：七言绝句

萧条世事卧沧浪，犹道狂奴故态狂。众女未须雠独退，九秋鸾镜已如霜。
闻窗偶感·其八
作者：龚鼎孳
朝代：明
体裁：七言绝句

投林倦翮自知还，鹓鹭难容猿鹤攀。万事春明门里得，只愁无策买青山。
闻窗偶感·其六
作者：龚鼎孳
朝代：明
体裁：七言绝句

文园消渴倦游情，太史龙门万里行。好事清娱兼卓女，更无文墨挂公卿。
闻窗偶感·其十
作者：龚鼎孳
朝代：明
体裁：七言绝句

万态浮云意已驯，丹砂瑶草鍊閒身。神仙上界多官府，恐似人间摈此人。
闻窗偶感·其四
作者：龚鼎孳
朝代：明
体裁：七言绝句

药炉经卷伴蓬蒿，妙舞清歌送浊醪。我法敢争卿法胜，武安门外客如毛。
闻警忆弟孝积用少陵得舍弟消息韵·其一
作者：龚鼎孳
朝代：明
体裁：五言律诗

春信一江断，故山群盗存。应知鸿避弋，莫近虎啼村。脱粟高堂饭，惊心茧足痕。翻忧书骤达，开目易销魂。
闻警忆弟孝积用少陵得舍弟消息韵·其二
作者：龚鼎孳
朝代：明
体裁：五言律诗

七载双亲难，依依定省期。遥怜荆棘路，正废蓼莪诗。负土知何日，诛茆惜此时。穷途虽忍哭，那免鬓如丝。
阮郎归·春去用史邦卿韵
作者：龚鼎孳
朝代：明

垂杨醉软紫丝鞭。隔桥芳草烟。送春泪洒落红边。莺愁五十弦。双鬓事，两湖缘，东风又一年。当歌莫奏断肠篇。而今怕可怜。
阮郎归·春去，用史邦卿韵
作者：龚鼎孳
朝代：明
体裁：词

垂杨醉软紫丝鞭。隔桥芳草烟。送春泪洒落红边。莺愁五十弦。双鬓事，两湖缘。东风又一年。当歌莫奏断肠篇。而今怕可怜。
阶六招同琳芝侍御饮中即事
作者：龚鼎孳
朝代：明
体裁：七言律诗

晚花香傍绿樽开，百尺招邀骢马来。此度赐环恩更重，一生攀槛老难回。天心最识批鳞苦，时论从夸绕指才。头白故交须尽醉，黄沙戍角梦频催。
阶六招同襄璞薛侯尔玄沧苇饮双槐下限二韵·其一
作者：龚鼎孳
朝代：明
体裁：七言律诗

楚州酒人家酿开，空庭布席沾苍苔。日午深杯到残漏，烛斜凉露摇高槐。避人谏草数报可，交欢香阁应无猜。坐久豪兴时一发，玉山欹侧仍崔嵬。
阶六招同襄璞薛侯尔玄沧苇饮双槐下限二韵·其二
作者：龚鼎孳
朝代：明
体裁：七言律诗

客子出门不听去，街西落月何纷纷。安能对酒此良夜，但醉过眼皆浮云。吴侬箫鼓几日歇，江村虾菜天涯分。最爱结交有嵇阮，欢呼往往张吾军。
阶六蓼庵招同穆倩及家弟孝积集尔亮草堂·其一
作者：龚鼎孳
朝代：明
体裁：五言律诗

地阔蓬犹转，霜清夜欲分。芳樽寒色破，画角晚愁闻。海甸高龙腹，严城闭马群。大风天畔起，终日有浮云。
阶六蓼庵招同穆倩及家弟孝积集尔亮草堂·其三
作者：龚鼎孳
朝代：明
体裁：五言律诗

小山愁桂尽，畏路叹薪劳。命驾因中散，看梅忆水曹。酒人私岁月，天意或风涛。熟习欢娱理，繁霜缓二毛。
阶六蓼庵招同穆倩及家弟孝积集尔亮草堂·其二
作者：龚鼎孳
朝代：明
体裁：五言律诗

短筑干戈外，长河荻苇前。一餐情自古，天下士相怜。幽谷喧花信，浮踪聚柳绵。草堂灯烛影，明灭五更天。
阶六蓼庵招同穆倩及家弟孝积集尔亮草堂·其四
作者：龚鼎孳
朝代：明
体裁：五言律诗

笑谈森竹柏，节物近椒花。鲭好淹银漏，鸡荒激冻沙。感时如广武，结客又朱家。辛苦军麾侧，征鸿影自斜。
阶六蓼庵招同穆倩及家弟孝积集尔亮草堂送秀升还里即和其留别韵·其一
作者：龚鼎孳
朝代：明
体裁：五言律诗

天涯人不聚，安识别离难。独送还乡路，翻悲竟夕欢。何年同筑室，明日劝加餐。岑寂官梅驿，云涛溅客寒。
陈东日移居河干·其一
作者：龚鼎孳
朝代：明
体裁：七言绝句

轻鸥来往戏晴沙，门对秋山万柳斜。恰似江东书画舫，幽人乘兴一移家。
陈东日移居河干·其二
作者：龚鼎孳
朝代：明
体裁：七言绝句

磊落风怀陈孟公，花时常爱一尊同。歌呼衡宇能相望，不怕参横戍鼓中。
陈叔举于白云司中乞得数椽晨夕依其老亲栎园作诗悲其志因和韵赠之陈叔举于白云司中乞得数椽晨夕依其老亲栎园作诗悲其志因和韵赠之·其二
作者：龚鼎孳
朝代：明
体裁：古风

纯行自追颖考叔，将车持杖岂无仆。生徒抗义且举幡，况有严亲齿已宿，回天雪谤望当轴。早归孝子无毁伤，扶持白发趋帏房。
陈古公追送淮干和答
作者：龚鼎孳
朝代：明
体裁：七言律诗

菰蒲烟水逐征程，淮海扁舟送客行。尔自白衣侔上相，天容丹灶补苍生。云封萝石悬三径，赋就星霞粲两京。别后莫忘青玉案，文章庾信老偏成。
陈敬仲六十初度
作者：龚鼎孳
朝代：明
体裁：七言律诗

老尔名姬侠客场，隋堤垂柳换斜阳。平生急难如宾石，四海依人薄孔璋。月放金樽浮蚁绿，花笼玉笛傍鸦黄。义熙甲子开元曲，长伴狂夫尽日狂。
陈昌箕下第后以广文归闽兼简栎园·其一
作者：龚鼎孳
朝代：明
体裁：七言律诗

片帆南下水烟平，花落莺啼黯凤城。已许文章悬日月，翻怜等辈倦公卿。入林冰簟三山晓，蜡屐晴霞万里生。吴越勿辞淹信美，海天消息正论兵。
陈昌箕下第后以广文归闽兼简栎园·其二
作者：龚鼎孳
朝代：明
体裁：七言律诗

榕树坛开苜蓿秋，故人文宴散清浮。高名虎观初分席，何客元龙更上楼。风义远投文举袂，生徒群挽李膺舟。京江愁眼看来雁，为说樽前已白头。
陈胤倩将返西泠录别·其一
作者：龚鼎孳
朝代：明
体裁：七言律诗

吹笛谁家夜色凄，故人乡思满前溪。孤蓬久客头俱白，万事狂歌手并携。霜动清砧催菊放，月斜人影过阶齐。风尘南望停车鼓，竹屿茅堂径未迷。
陈胤倩将返西泠录别·其三
作者：龚鼎孳
朝代：明
体裁：七言律诗

家残乱后橐装轻，开府祠堂古柳清。佣保已能归李燮，狗屠聊复爱荆卿。登楼四海仍怀土，筑屋三间待耦耕。最忆春星难弟别，玉壶银烛绕花行。
陈胤倩将返西泠录别·其二
作者：龚鼎孳
朝代：明
体裁：七言律诗

行行挥手复牵裾，河水东流西上鱼。别后素书那易得，愁中木叶已全疏。新丰酒债看囊日，旧国烟波伏枕馀。过眼五陵衣马事，一枰朝暮几盈虚。
陈胤倩将返西泠录别·其四
作者：龚鼎孳
朝代：明
体裁：七言律诗

京雒朋游渐五湖，虚堂瑶瑟冷青芜。九秋枫叶啼猿湿，一夕兰桡去雁孤。病客梦先萦远水，美人赋已重名都。吴山笋蕨能相待，肯向西风羡鲙鲈。
陈阶六招同赵洞门石仲生姜真源宋其武观剧和其武韵
作者：龚鼎孳
朝代：明
体裁：古风

长安巷陌飞花通，况有好月当晴空。楚州酒人召歌舞，一曲裂云贯白虹。铜盘烂烂青槐里，殷郎玉骨凝秋水。共惜飘零江左人，销魂不独金楼子。千秋意气开生面，山下负薪塞上死。醉后繁星下碧汉，照见九衢尘没骭。杂坐傀俄最厚颜，今日聋丞昨马掾。长沙岂与绛灌谋，竹林兴爱山公酬。花骢步工行不休，霜飘青璅珊瑚钩。宋玉情多感摇落，风流文藻生烟壑。自卧元龙湖海楼，何论骠骑金貂爵。吁嘻乎，何论骠骑金貂爵，安巢且幸南枝鹊。
除夕入直右掖
作者：龚鼎孳
朝代：明
体裁：七言律诗

紫禁霜清玉漏迟，蓬莱云气动罘罳。炉烟细绕龙鸾匣，晴色先开鳷鹊枝。仗簇羽旗青琐近，露迎金掌百花知。万方笳鼓悬宵旰，可似书成谏猎时。
除夕前一夜归自淮阴洞门及友沂招同姚戊生同年集友云轩·其一
作者：龚鼎孳
朝代：明
体裁：五言律诗

银纱隔绛烟，星彩动江天。梅柳先春事，铙笳下濑船。他乡同节序，清夜美流连。头白金樽里，虚愁日似年。
除夕前一夜归自淮阴洞门及友沂招同姚戊生同年集友云轩·其三
作者：龚鼎孳
朝代：明
体裁：五言律诗

肯负北山灵，江湖客是星。即今鸣角远，渐有早莺听。朋好天涯密，风尘物态经。醉馀身斗健，蕙草碧中庭。
除夕前一夜归自淮阴洞门及友沂招同姚戊生同年集友云轩·其二
作者：龚鼎孳
朝代：明
体裁：五言律诗

佳兴豁凄寥，吴歈对楚骚。栖鸦惊叠鼓，旅雁转霜毛。嵇阮群堪隐，荀陈座竟高。南园花径迩，飘泊快吾曹。
除夕前一夜归自淮阴洞门及友沂招同姚戊生同年集友云轩·其四
作者：龚鼎孳
朝代：明
体裁：五言律诗

久客改征衣，芳春感陆机。食怜鸥鹭俭，人傍駃騠归。天意愁难补，生涯晚渐微。眼看年少客，花绕玉鞭飞。
除夕前三日题画同伯紫作
作者：龚鼎孳
朝代：明
体裁：七言绝句

空斋岁晏意萧然，竹屋寒花亦可怜。何似沧洲高卧去，野桥扶杖自年年。
除夕柬何子蕤音
作者：龚鼎孳
朝代：明
体裁：七言律诗

能诗今古推何逊，酒态还闻叔夜狂。京国风尘幸老大，云霄羽翮几飞扬。饱看世路思江海，数过门罗散雨霜。明日长杨春色动，玉壶同系紫游缰。
除夕过别于皇适伯紫先至同饮饥凤轩用渊明韵分赋·其一
作者：龚鼎孳
朝代：明
体裁：古风

入户逢幽人，如云下遥岭。长慨岁已遒，清欢恋馀景。游子中难宣，四顾积凄冷。置身尊酒间，白日为我永。萧萧庭际树，三见寒鸿影。盘餐顿忘味，快意无不骋。扰扰尘市营，愧此岩扉静。
除夕过别于皇适伯紫先至同饮饥凤轩用渊明韵分赋·其三
作者：龚鼎孳
朝代：明
体裁：古风

怀忧非一绪，长贫令人老。岂无金石心，欢笑各难保。二毛愁中繁，尚忆发始燥。日月恒苦晚，别离恒苦早。清酤方未辍，瑶瑟仍在抱。惜别不盈觞，何用伤远道。
除夕过别于皇适伯紫先至同饮饥凤轩用渊明韵分赋·其二
作者：龚鼎孳
朝代：明
体裁：古风

逆旅不可处，北门复见迫。岧峣古城下，大道连广陌。扬子一蓬蒿，千载识玄白。所伤非容膝，畏路何其窄。殷勤卜南邻，傲我远游客。庶坚丛桂约，预理墙东宅。
除夜守岁用空同岁暮五首韵·其一
作者：龚鼎孳
朝代：明
体裁：七言律诗

三冬又逼椒花候，万乘初回羽猎风。遂有清霜消永夜，即知佳气满回中。高城漏入铜龙迥，绮陌春随玉辂通。还忆朝元骢马曙，金盘传赐未央宫。
除夜守岁用空同岁暮五首韵·其三
作者：龚鼎孳
朝代：明
体裁：七言律诗

雪霁觚棱瑞霭生，风传宣曲九韶鸣。祥刑共信天王意，奏颂平回地轴惊。满眼宾朋残腊换，中宵星斗泰阶明。深居薄禄惭无补，杨子嘲成自绝缨。
除夜守岁用空同岁暮五首韵·其二
作者：龚鼎孳
朝代：明
体裁：七言律诗

征南兵甲过纷纷，数有甘泉捷骑闻。英布九江传檄至，嫖姚五道出师分。碧鸡回望楼桑月，金角重驱贵竹云。计日务农停战伐，天山閒卧紫驼群。
除夜守岁用空同岁暮五首韵·其五
作者：龚鼎孳
朝代：明
体裁：七言律诗

前年岭峤扁舟隔，玉佩过逢慰旅栖。万里心悬神虎仗，千盘路绕鹧鸪啼。逢春涕泪偏儿女，垂老勋名只杖藜。稍幸贵游车骑减，故人消息碧山西。
除夜守岁用空同岁暮五首韵·其四
作者：龚鼎孳
朝代：明
体裁：七言律诗

西南王会方重译，正为苍生息茧丝。吴楚梯航终易集，尧汤水旱至今疑。宣房畚锸年年动，战地桑麻宛宛垂。阊阖更闻求治切，碧梧新长凤凰枝。
陶鍊师道院用壁间旧韵同道开赋·其一
作者：龚鼎孳
朝代：明
体裁：七言律诗

汉畤云空太乙坛，战馀瑶草碧山寒。风尘此地犹挥麈，江海何时见舞干。香净一阶晴户牖，天留二氏古衣冠。疏花短几垂垂发，逸兴探春渐有端。
陶鍊师道院用壁间旧韵同道开赋·其二
作者：龚鼎孳
朝代：明
体裁：七言律诗

生公石畔讲经坛，隔岁梅花鹤涧寒。岂意幽人逢世外，重看冷蕊发河干。兵车头白青帘舫，松桂霞封紫绮冠。便访灵砂游五岳，军声愁到万峰端。
隔浦莲近拍·春夜
作者：龚鼎孳
朝代：明

兰窗纱黏杏子。蝶信梅梢里。一曲青娥瘦，床前银月初起。霞晕红绵洗。沉檀屑。衬暖飞琼指。绣针坠。花烟欲动，撩人几许风味。江南碧草，画出卷帘情事。华烛金樽漫徙倚，无数。闲愁如此春水。
集仲调寺斋·其一
作者：龚鼎孳
朝代：明
体裁：五言律诗

排日为欢晚，风花不肯停。鬓非蓬梗白，灯似薜萝青。诗态誇何逊，乡山倖管宁。诸君还促坐，残夜有春星。
集仲调寺斋·其三
作者：龚鼎孳
朝代：明
体裁：五言律诗

湖海今同醉，花明独倚楼。一行回塞雁，万里纵春鸥。老爱宾朋夜，家悬鼓角秋。渐看松月好，或为故人留。
集仲调寺斋·其二
作者：龚鼎孳
朝代：明
体裁：五言律诗

春到珠宫丽，何人咏夜珠。有身堪醉浊，无病且江湖。藏壑名非隐，移山事不愚。年年花月下，沈痛是歌呼。
集仲调寺斋·其四
作者：龚鼎孳
朝代：明
体裁：五言律诗

复此消长夜，埋心似隐沦。不留千里驾，真负五陵春。嵇阮果名士，曹刘应党人。怪他龙性异，对酒不能驯。
集夏卤均采友堂同宋右之姜绮季诸君
作者：龚鼎孳
朝代：明
体裁：七言律诗

前年雪里郊坛树，倚槛青灯醉不回。别近两秋吾伏枕，叶翻三径又衔杯。枣花香爱幽人屋，竹石还惊墨沼才。捧研从誇芳袖好，病夫怀抱那曾开。
集慈仁松下送无称胤倩同圣秋灏亭伯紫峻度和胤倩韵
作者：龚鼎孳
朝代：明
体裁：七言律诗

消忧地僻兼秋暇，杂坐松根又一年。风定石栏偏永日，霜催老伴总离筵。难禁别路看孤月，却遣飞觞逼暮烟。托兴共言埋照好，竹林吾独愧前贤。
雨中仲调力疾见过同伯紫维周钦我小饮和公㦷韵志喜末章并简公㦷·其一
作者：龚鼎孳
朝代：明
体裁：五言律诗

长日过深雨，惟闻竹户喧。故人同病后，幽事密阴繁。简药残霜鬓，看云似独村。京华车马色，一卧不堪论。
雨中仲调力疾见过同伯紫维周钦我小饮和公㦷韵志喜末章并简公㦷·其三
作者：龚鼎孳
朝代：明
体裁：五言律诗

水旱尧汤运，殷忧事不难。耕桑能井灶，天地岂风湍。士气怜薪积，人才问岁寒。早闻阊阖外，趋走足鹓鸾。
雨中仲调力疾见过同伯紫维周钦我小饮和公㦷韵志喜末章并简公㦷·其二
作者：龚鼎孳
朝代：明
体裁：五言律诗

兼旬人不至，相忆似他乡。屐齿沾泥滑，斜阳带雨黄。共欢农事好，莫放晚天凉。扶倦还杯斝，心閒枕簟傍。
雨中仲调力疾见过同伯紫维周钦我小饮和公㦷韵志喜末章并简公㦷·其四
作者：龚鼎孳
朝代：明
体裁：五言律诗

汝颖知名士，今来把臂稀。每当明月夜，常想老松扉。朋旧频年尽，浮名一病微。因君能过从，牵率兴翻飞。
雨中入南华礼六祖真身并拜憨大师塔院·其一
作者：龚鼎孳
朝代：明
体裁：五言律诗

浩劫西来愿，春泥屐肯封。法云悬一水，香雨散诸峰。沙细青林磴，天空午壑钟。苍苍初地迥，花叶放南宗。
雨中入南华礼六祖真身并拜憨大师塔院·其七
作者：龚鼎孳
朝代：明
体裁：五言律诗

屠肆天风扫，金绳海色明。四山浮坐具，千指束躬耕。茶笋春塍贱，征徭累代轻。鬓云珠玦绕，不改梵宫清。
雨中入南华礼六祖真身并拜憨大师塔院·其三
作者：龚鼎孳
朝代：明
体裁：五言律诗

依旧卢居士，千春遇劫灰。夙因明智药，大事到黄梅。兽网香云护，鼍宫毒雾回。派留衣钵远，龙象未须哀。
雨中入南华礼六祖真身并拜憨大师塔院·其二
作者：龚鼎孳
朝代：明
体裁：五言律诗

老石盘榕大，修篁拔地阴。到山群籁息，过雨翠微深。迟暮悲尘事，兵戈长道心。风幡珠塔外，真有妙香寻。
雨中入南华礼六祖真身并拜憨大师塔院·其五
作者：龚鼎孳
朝代：明
体裁：五言律诗

再辟幽溪雾，延绿石栈分。入门丛桂长，击磬祖堂闻。腊净层台雪，龛移五老云。当时担骨血，瘴岭学从军。
雨中入南华礼六祖真身并拜憨大师塔院·其八
作者：龚鼎孳
朝代：明
体裁：五言律诗

好事岷峨客，桄榔复此庵。风波增慧业，亲串共烟岚。代易松千尺，人归月一潭。平生诗酒污，今日洗瞿昙。
雨中入南华礼六祖真身并拜憨大师塔院·其六
作者：龚鼎孳
朝代：明
体裁：五言律诗

谁信溪山老，阴关庙社忧。祸机缘羽翼，年谱自春秋。出世心偏热，支倾死未休。人天纷涕泪，空指法幢流。
雨中入南华礼六祖真身并拜憨大师塔院·其四
作者：龚鼎孳
朝代：明
体裁：五言律诗

坠石悬腰后，飞泉卓锡前。了知心不住，安用迹频传。鍊慧因多难，开天小四禅。经行祗树遍，粥鼓静花烟。
雨中同圣秋友沂过放生池晤彻机上人·其一
作者：龚鼎孳
朝代：明
体裁：七言律诗

琉璃厂西碧瓦翻，巾车急雨如倾盆。过阶新水正决溜，到池幽客争款门。地偏濠濮信鱼乐，泉飞井甃惊猿奔。径山云霞五台雪，茶瓜茅屋从深论。
雨中同圣秋友沂过放生池晤彻机上人·其二
作者：龚鼎孳
朝代：明
体裁：七言律诗

四海杀运当回旋，岂惟鳞介堪哀怜。吾君吾相此沾溉，一瓢一笠偏因缘。惭予救世老无力，结伴入林懒欲眠。西山照眼太苍翠，踟蹰分手将风烟。
雨中同闺人善持君泛舟雷峰诸胜·其一
作者：龚鼎孳
朝代：明
体裁：古风

轻渚扬素飙，桂枻沿悠缅。群峭秀可掇，苔径仄难践。雷怒潭虬立，林暝沙鸿眩。曲屿散馀柳，奇云没层巘。触石碧乳开，动澜苍雾卷。雅尚忻偕集，尘累企初遣。丛祠荒鹞叫，零蔓纷披眼。伫视延悽忾，忽悟人代晚。巾香袅春木，阁火起回坂。清暇庶有托，游屐自兹衍。